Bangunan baharu PPNS nadi pembangunan pertanian

SEJAJAR dengan usaha Kerajaan Sarawak untuk menjadi negeri maju menjelang tahun 2030, sebuah bangunan baharu untuk Pertubuhan Peladang Negeri Sarawak (PPNS) sedang dibina di Kota Samarahan dan dijangka siap pada Mac 2022.

Bangunan yang dibina di atas tanah seluas lima ekar dan menelan peruntukan RM20 juta itu bertujuan untuk akan dijadikan sebagai pusat kegiatan pembangunan sektor pertanian dan pengumpulan serta pemasaran produk-produk pertanian dari seluruh negeri menerusi penggunaan teknologi digital.

Ketua Menteri Datuk Patinggi Abang Johari Tun Openg pada majlis pecah tanah untuk pembinaan bangunan tersebut baru-baru ini berkata, kerja-kerja pembinaan bangunan itu akan bermula serta-merta dan kawasan tersebut dipilih kerana kawasan itu bermulanya Projek Pembangunan Pertanian Bersepadu (IADP) yang menjadi pemacu usaha pengeluaran makanan di kawasan selatan, Sarawak.

“Pada mulanya kita memperuntukkan tanah seluas tiga ekar untuk membina bangunan PPNS namun tidak mencukupi untuk menempatkan jentera-jentera yang digunakan dalam pertanian moden.

“Maka itu, saya luluskan dua ekar tanah lagi bagi tujuan tersebut bagi menbolehkan jentera-jentera dipamerkan kepada para pengunjung

“Selain itu, Kota Samarahan dipilih sebagai lokasi pembinaan PPNS kerana ia mudah diakses kepada jalan pesisir yang berfungsi sebagai bakul makanan seperti kelapa, nanas dan sebagainya.

“Sektor pertanian adalah penting untuk dibangunkan untuk masa depan Sarawak pada tahun 2021 hingga 2030 adalah lebih cerah,” katanya.

Menurut Abang Johari, bagi merancakkan sektor pertanian, kerajaan membangunkan pelbagai infrastruktur bermula bangunan baharu PPNS, membina Jambatan Kota Samarahan terus ke Sebuyau.

“Dari Jambatan Batang Samarahan, jalan raya dilebarkan ke Jambatan Batang Lupar bagi menghubungkan Lingga serta Betong dan seterusnya ke Jambatan Batang Saribas dan Jambatan Batang Krian hingga menembusi kawasan Mukah.

“Kawasan-kawasan ini akan menjadi bakul makanan sekaligus membolehkan produk Sarawak dibawa keluar hingga ke luar negara,” ujarnya sambil menambah rangkaian jalan raya ini akan siap sepenuhnya menjelang 2024 selain pembinaan kemudahan udara di Spaoh dan Mabong di Kapit yang dijangka beroperasi pada 2025.

“Dengan ini, PPNS akan menjadi pusat pertemuan para peladang, pembeli, pemborong dan pihak berkepentingan lain untuk menjalankan perniagaan selain kerajaan negeri akan mengukuhkan pemasaran ke tempat-tempat lain dengan memperuntukkan dana kepada PPNS,” jelas Abang Johari.

Sementara itu, Menteri Muda Pemodenan Pertanian, Tanah Adat dan Pembangunan Wilayah yang juga Pengerusi PPNS, Datuk Dr Abdul Rahman Ismail berkata, bangunan baharu itu akan menjadi pusat pertemuan antara PPNS, Pertubuhan Peladang Kawasan (PPK) dan semua pihak berkaitan dengan bidang pertanian.

“Ia akan menjadi nadi kepada PPNS dan semua 28 PPK di seluruh negeri termasuk peniaga dan pembeli dari dalam dan luar negara serta menjadi pemangkin bagi penglibatan PPNS dan PPK untuk membantu warga peladang terutama golongan belia menjadikan pertanian itu satu pernigaan dan kerjaya yang menguntungkan

“Bangunan baharu ini akan dilengkapi dengan kemudahan teknologi komunikasi dan maklumat (ICT) serta terdapat ruang untuk galeri pameran , promosi dan penjualan produk peladang.

“Ian juga di gunakan sebagai tempat latihan dan kemahiran terutama penggunaan ICT dalam pertanian selari dengan penekanan Ketua Menteri Datuk Patinggi Abang Johari dalam ekonomi digital,” ujarnya.

Tambahnya, PPNS akan berusaha untuk merealisasikan semua nasihat dan pandangan Ketua Menteri dengan membuat perancangan lima tahun dengan melibatkan semua 28 PPK termasuk menggunakan pendekatan digital secara IOT dan pertanian pintar dan meneroka pasaran antarabangsa melalui pejabat Statos di Singapura.

“Adalah menjadi harapan kami, selain PPNS , semua PPK mempunyai bangunan pejabat sendiri dan aset-aset seperti kenderaan tertentu untuk memberi kemudahan kepada warga tani beranjak kepada pertanian cara baru termasuk menggunakan pertanian pintar dan IOT serta pemasaran secara maya.

“Selepas tahun 2025 kami berharap PPNS dan PPK akan dapat menjana pendapatan yang mencukupi tanpa bergantung penuh kepada kerajaan dan akan menjadi salah satu pemain utama dalam sektor pertanian di Sarawak,” katanya lagi.

Oleh Zarina Abdullah

See author's posts


Nyelai Tang Amat

PENGARUH / UBAT … Antu / roh Bunsu Petara mega ulih tama lalu diau ba utai ti ditangkin mensia tu.

Tusun Ke-20

NITIHKA pansik teori Infraed (IR) Light for Ghost Hunting, Sains Fizik (Theoretical Physicist – Albert Einstein & Sains Spiritual), ujan nyala endang tanda Antu Bunsu Petara tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat. Kelimpah ari nya, sida tu mega rindu diau ba endur ti petang sereta sunyi. Nya mega kebuah, Antu endang selalu ngayanka diri maya malam hari laban maya nya dunya chelap. Antu @ energi negatif enda ulih dibunuh (dimusnah @ destroyed), tang ulih bebali (transformed).

BENDA GUCHI BECHURA BIRU

Maya nya dalam kandang pun taun 1985, sida indai Alecia ti benama Malaya Anak Minggeh benung nasau umai begulai enggau sida apai indai sereta ipar iya sebilik. Lebuh ti nebas umai sida ba Sungai Ngekuan di Selangau nya, dia mih Malaya tetemuka seigi benda guchi bechura biru. Benda nya ayan semina naka rekung aja ari tanah. Iya nadai tudung. Nyelai amat ga guchi nya. Taja iya ba tanah, tubuh iya enda kamah, nadai dibalut lutak tauka tanah kamah.

Sida sebilik pan ngambi guchi nya lalu ngelap iya ari balut tanah mimit aja. Sebengkah agi pekara ti nyelai iya nya, guchi nya bisi mata. Tukuh mata iya segenda baka mata mensia tauka mata jelu, segala sereta perenching. Sida Malaya sebilik mai gunchi nya ke rumah. Maya nya sida agi diau di Rumah Sumbang. Rumah panjai sida nya digaga baru. Udah Tuai Rumah Sumbang nadai, Tuai Rumah Manchong dichiri nyadi tuai rumah nyentuk ke diatu (2012).

Benda gunchi nya tadi lalu disuaka sida Malaya sebilik ngagai ini sida ti benama Manang Menani. Ku iya, benda gunchi nya ukai benda sebarang. Jarang orang bisi ngembuan benda ti baka nya. Guchi iya nya pan ditepu ini Manang Menani ke dalam sigi benda ti besai agi. Nadai seiku sida sebilik nemu ini sida nya nepu gunchi nya ke dalam benda nya. Malam nya Malaya bemimpi betemu enggau seiku indai tuai orang kira-kira beumur lebih ari 80 taun. Buk iya panjai sereta burak apus. Buban banan baka sentuku. Indai tuai orang nya madahka diri angat amat, lalu minta diri dipansutka ari benda nya.

ENGGAI DISIMPAN DALAM PETANG

“Aku tu mih guchi ti disimpan kita dalam benda nya. Enggai aku diau dalam nya. Petang. Angat amat. Pansutka aku. Barang sapa ti ngibun aku deka chelap lindap. Aku deka nyaga bilik kita ari mayuh leman penusah,” pia ku orang tuai nya dalam mimpi Malaya.

Udah Malaya tedani, iya pan nusi mimpi diri ngagai ini sida nya. Ini Manang Menani berasai tegepang lalu beguai-guai mansutka guchi nya ari benda. Iya minta ampun tegal ti enda madahka sida sebilik, pasal iya ti nyimpan guchi nya dalam benda besai. Berengkah ari nya sida sebilik pan nyimpan guchi nya ba endur ti enda betutup, ba atas jemari.

Dua tiga taun udah nya, sida serumah (Rumah Sumbang) masuk agama Kristian bebala mayuh. Ku paderi, orang Kristian enda tau nyimpan sereta ngempu utai nyelai baka nya tauka pengaruh. Nya alai semua sida serumah ti bisi nyimpan ngembuan utai nyelai, ubat tauka pengaruh mesti dibuai magang. Lekaka pengarap lama, lalu arapka Petara seiku aja, pia ku Paderi.

Laban ti sayauka guchi nya, ini Manang Menani berumban nyuaka Malaya guchi nya ngena chara belalai. Ini sida nya ngasuh iya mai guchi nya ngagai endur bukai. Iya ngasuh Malaya nyimpan guchi nya manah-manah. Ninga jaku ini iya munyi nya, Malaya pan nabanka guchi nya ke Pasai, menua laki iya Angking. Ari Pasai iya mai guchi nya nitihka laki iya ti gawa nyadi Polis Diraja Malaysia ke Limbang, di Kuching, udah nya di Sibu. Diatu guchi nya agi disimpan sida Malaya sebilik ti diau mendam ba rumah sida iya di Sibu Jaya. Iya semina nyadi ke pengingat sereta reta pesaka aki ini sida aja. Ukai iya nyadi ke pengaruh, ubat tauka utai bukai. Sida sebilik mega nadai ngumbai guchi nya sebengkah pengaruh tauka utai ajih, laban sida sebilik tu kenyau ari taun 1980 suba endang orang ti teguh megai pengarap Kristian Katolik.

Nya mih sebengkah agi leman dunya misteri. Mar dipechaya, tusah dikira, tang ukai utai ngasuh alit ati. Agi mayuh gelema dunya ti apin temu kitai mensia. Nya mih dunya ti digaga Petara ti Besai Kuasa. Kala Pengajar Alecia, nanya penemu aku pasal benda Guchi nya.

“Enti nitihka ajar Manang Menani, benda Guchi nya patut diintu ngena piring ading, enggaika iya ngachau kami sebilik enti iya enda diberi makai. Patut tauka enda kami sebilik ngintu Guchi nya? Kati penemu dek, Pengajar?” ku Alecia nanya aku.

“Nitihka penemu aku, enda ibuh diibun lalu diintu ngena agama Adat Iban mih utai nya, laban kita sebilik udah entap megai pengarap Kristian. Kita sebilik besampi meri terima kasih ngagai Petara (Tuhan) aja, ke utai ti udah diberi iya ngagai kita sebilik; laban semua utai di dunya tu endang bepun ari Petara lalu endang enggi iya memagang,” pia ku saut aku.

Cherita tu ditusi Alecia Anak Angking, lalu ditulis nitihka pengingat enggau peneleba sida Malaya Anak Minggeh sebilik.

(Betampung ba Tusun Ke-21 minggu nyin ila)

Sekeda ari artikel dalam gempung cherita Nyelai Tang Amat (NTA) tu, udah kala dichelak nyadi bup ti benama Pengabang Ari Panggau Libau; lalu deka  befokus ba senentang pengidup pendiau bansa Dayak di Kalimantan enggau Iban Sarawak tauka bansa Dayak ti bukai di Sarawak. Pechaya tauka enda, bepanggai ba pemacha empu. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai (misteri) di menua kita, pasal Antu tauka Bunsu Petara tauka pasal Tuhan God Almighty, tau mega call aku, puji Tuhan, enti “diizinNya” aku deka datai ba endur kita nya.

Oleh HARRY USUP UMBAR

See author's posts


Tiga rumah panjang terima bantuan makanan

BINTANGOR: Tiga rumah panjang di Nanga Bulo, Julau telah menerima bantuan sejumlah 148 bungkusan bekalan makanan.

Ketua Balai Bomba dan Penyelamat (BBP) Bintangor, PPgB Nicholas Belulin berkata, bantuan adalah untuk fasa kedua bagi rumah panjang tersebut yang dikenakan perintah sekatan pergerakan.

“Tiga buah rumah panjang tersebut ialah Rumah Amba, Rumah Nunying dan Rumah Guyu.

“Seramai tiga anggota bomba diketuai PBK II Adam Gauk menghantar bantuan berkenaan,” katanya ketika dihubungi pemberita semalam.

“Enam kakitangan dari Jabatan Kemajuan Masyarakat (JK) Sarikei dan Julau turut menyertai bomba menghantar bekalan makanan kepada penduduk di rumah panjang.

“Penghantaran bantuan bermula jam 8.20 pagi hingga jam 12.48 tengah hari,” katanya lagi.

See author's posts


Penguang sedia dengar masalah rakyat

MARUDI: Menteri Muda Kerajaan Tempatan, Datu Penguang Manggil berkata, beliau bersedia mendengar masalah rakyat dan berusaha untuk menyelesaikannya.

Dalam pada itu, beliau memuji tindakan ahli jawatankuasa Persatuan Burung Walit yang bersekemuka dengannya untuk berkongsi masalah dan mencari jalan untuk menyelesainya.

“Inilah cara berkesan untuk berkomunikasi antara persatuan dengan saya tanpa melalui sesiapa,” katanya.

Penguang menegaskan sesiapa sahaja boleh berjumpa dengannya dan tidak ada siapa yang boleh melarang mereka untuk berjumpa dengannya untuk berkongsi masalah.

“Apa saja masalah atau ingin berkongsi dengan saya, boleh menghubungi terus kepada saya,” kata Penguang ketika menghadiri jamuan tengah hari bersama Persatuan Brung Walit Baram.

Menyentuh permohonan Persatuan itu untuk mendapat satu lot tanah untuk tujuan pembinaan rumah brung walit, Penguang selaku Ahli Dewan Undangan Negeri (ADUN)Marudi menegaskan bahawa beliau telah pun mengemukakan permohonan tersebut kepada jabatan Tanah dan Survei pada Mac 2019.

Katanya, permohonan beliau untuk pembinaan Agropark iaitu selaras dengan permohonan Persatuan Burung Walit di sini.

“Agropark ini nanti kita beri peluang kepada sesiapa yang mahu menjalankan aktiviti pertanian seperti burung walit, menternak kerbau atau sapi, tanaman nanas dan aktiviti pertanian yang lain,” jelasnya

Tanah tersebut nanti ujar Penguang, disediakan oleh kerajaan dan akan dipinjamkan kepada sesiapa yang mahu menceburkan diri dalam pertanian moden.

“Sehingga sekarang saya belum lagi menerima jawapan daripada Jabatan Tanah dan Survei yang saya mengemukakan permohonan pada Mac 2019 dan sampai sekarang belum ada jawapan,” tambah Penguang.

Malah menurut Penguang, beliau juga telah mengajukan permohonan ini kepada Menteri Pemodenan Pertanian, Tanah Adat dan Pembangunan Wilayah, Datuk Amar Douglas Uggah Embas.

Turut hadir, Pemanca Wong Kiong Ching dan Pengerusi Persatuan Burung Walit Baram, Lio Ung Hieng.

Oleh Jiku Juguong

See author's posts


Kontinjen Sarawak CERIA

NATASHA Mohd Shahruddin dan Josiah Hong Xiang Win memenangi pingat emas dalam kategori ‘compound mix team’.

DUA pingat emas dan empat gangsa dari kem muaythai memberikan kegembiraan kepada Kontinjen Sarawak pada hari kelima Sukan Malaysia (SUKMA) XX MSN 2022 di Kuala Lumpur kelmarin.

Pasangan adik beradik Muhammad Johan Ghazali Zulfikar dan Elias Ghazali Zulfikar berjaya merangkul pingat emas menerusi kategori lelaki 60kg dan lelaki 63.5kg yang berlangsung di South City Plaza, Seri Kembangan.

Lebih manis lagi kemenangan Muhammad Johan Ghazali dalam kategori lelaki 60kg diperolehi secara TKO ke atas lawannya Wan Muhammad Sabri Wan Zuki dari Melaka, manakala pingat gangsa dimiliki bersama atlet Sabah dan Wilayah Persekutuan Kuala Lumpur.

Sementara itu, bagi pasangan kembarnya, Elias Ghazali menang dengan kiraan mata 30 – 27 ke atas Mohd Fazzatkie Mohd Zaki dari Terengganu, manakala pingat gangsa dimenangi bersama atlet dari Perak dan Melaka.

Selain pingat emas, skuad Muaythai Sarawak turut menang empat pingat gangsa.

Pingat emas turut disumbang atlet renang Sarawak apabila Kelly Teo Yao mencatat 9:26.05 mengatasi Chu Xin Ying dari Sabah dan Hooy Jia Yee dari Pulau Pinang.

Sukan renang turut memberi dua pingat perak menerusi kategori 50 meter kuak dada dan 4X100 meter gaya bebas berganti-ganti yang diadakan di Pusat Akuatik Nasional Bukit Jalil, Kuala Lumpur.

Acara terjun turut memberikan dua pingat perak kepada Sarawak apabila penerjun Bertrand Rhodict Lises menduduki tempat kedua dalam acara 3 meter papan anjal lelaki dan 1 meter papan anjal lelaki.

Di Stadium Universiti Sains Islam (USIM), Nilai, skuad memanah Sarawak yang dibarisi Natasha Mohd Shahruddin dan Josiah Hong Xiang Win turut memenangi pingat emas dalam kategori ‘compound mix team’ yang merupakan emas kedua dari sukan memanah.

Tenpin Boling Sarawak terus mencetak pingat emas apabila pasukan wanita yang terdiri daripada Nur Hazirah Ramli, Gillian Lim Siew Giok, Asya Dania Azree, Lavinia Kho Jia Jie dan Nur Aina Kamalia Abdul Ayub muncul juara.

Sementara, pasukan lelaki Sarawak pula menduduki tempat kedua sekali gus membawa pulang pingat perak.

Manakala, sukan menembak merangkul pingat perak dalam acara 50 meter Rifle 3 Positions Women’s Team.

Oleh NUR AIN OTSMAN

See author's posts


Maklum balas kesan Covid-19 dikongsi

KUCHING: Sarawak Energy, peneraju dan pembekal tenaga terbesar di Malaysia telah berkongsi maklum balas kesan Covid-19 kepada operasi perniagaan bagi membolehkan mereka meneruskan membina masa depan tenaga lestari di Sarawak dan wilayahnya pada sidang Kemuncak Maya 2020 Kelestarian Korporat GO ESG ASEAN baru- baru iniSidang kemuncak dua hari itu yang bertemakan “Permulihan Perniagaan Lebih Baik” – Daya Tahan Lestari ASEAN oleh Design, bertujuan mempromosikan pemikiran lestari dan stratergi sebagai sebahagian daripada pasca penetapan semula ekonomi ASEAN Covid-19 dengan mempercepatkan penerapan Alam Sekitar, Sosial dan Tadbir cadangan ekonomi ASEAN Covid-19 dengan mempercepatkan penggunaan alam sekitar, sosial dan pemerintahan atau pertimbangan ESG di kalangan perniagaan.

Ketua Pegawai Eksekutif Kumpulan, Datu Sharbini Suhaili bercakap pada sesi panel bertajuk “Kepemimpinan Korporat untuk ASEAN yang Kami Mahukan”, yang dikendalikan oleh Ketua Hal Ehwal Kerajaan & Hubungan Strategik iaitu Nitin Jaiswal, di Bloomberg LP, Asia Pasifik.

Turut diundang sebagai ahli panel ialah Naib Presiden Kanan Aqua Indonesia dan Danone Waters SEA, Corine Tap; Ketua Pegawai Eksekutif ZALORA, Gunjan Soni; dan Presiden Bursa Saham Thailand,Dr. Pakorn Peetathawatchai.

Sharbini berkata, “Penting untuk menjadi lincah dan dapat menyesuaikan diri dengan cepat dalam situasi krisis. Fokus utama kami adalah memastikan elektrik ada untuk Sarawak sepanjang wabak Covid-19. Tujuan asas kami untuk berkembang secara serantau sebagai peneraju dan pembekal tenaga boleh diperbaharui tidak akan berubah, walaupun mekanisme dan kaedah penyampaian kami telah berubah kerana sekatan pergerakan. “

“Pandemik ini juga menjadi pemangkin perubahan dalam cara kita menjalankan perniagaan ini mempercepat aspirasi kita untuk menjadi utiliti digital pada 2025 serta peralihan ke pengaturan kerja yang fleksibel.

Kami mengambil langkah transformatif dalam mengubah cara kami bekerja agar tetap cekap untuk mempelajari dan mencapai lebih banyak lagi dengan tahap sumber yang sama. Kami memanfaatkan teknologi untuk meningkatkan kecekapan operasi perniagaan kami sambil mengurangkan jumlah kakitangan di lokasi. Yang terakhir ini telah menghasilkan beberapa faedah sekunder – anggaran kami menunjukkan bahawa pengurangan purata pelepasan karbon adalah 40kg sehari untuk HQ kami sahaja dari penurunan perjalanan,”katanya.

Sharbini melanjutkan, “Pembangunan tenaga hidro yang boleh diperbaharui dan berpatutan di Sarawak menyokong penerapan pelbagai jenis pembaharuan alternatif seperti solar dan hidrogen. Kami melabur di loji solar terapung skala besar pertama di Sarawak di Batang Ai Hydroelectric Powerplant kami. Sementara itu, penyelidikan kami mengenai hidrogen dan kerjasama kami dengan PETRONAS akan memungkinkan kami untuk mengambil bahagian dalam aktiviti rantaian nilai hidrogen masa depan dan menyumbang kepada masa depan tenaga yang mampan, menguraikan sistem tenaga kami, dan menambah apa yang telah kami lakukan melalui tenaga dengan menyediakan tenaga hidro yang bersih, boleh diperbaharui dan berpatutan tenaga untuk Sarawak. “

“Keamatan karbon grid utama kami telah menurun sebanyak 76.5% sejak 2009 dengan peralihan ke penjanaan tenaga hidro yang besar, yang menunjukkan kepada kita faedah kelestarian yang diperoleh daripada tenaga hidro yang boleh diperbaharui selama satu dekad yang lalu,” katanya.

Bercakap pada upacara penutupan sidang kemuncak dua hari, Setiausaha Pertubuhan Bangsa –Bangsa Bersatu PBB Ban Ki-moon, mengatakan, Sarawak Energy adalah syarikat Malaysia pertama yang menjadi penandatangan kempen Cita-cita Perniagaan untuk 1.5 ° Celsius yang mewujudkan nilai untuk semua masyarakat dunia.

Katanya, Kerjasama dengan UN Global Compact Malaysia dan Brunei untuk melancarkan ‘Small Tool Medium Enterprise-Sustainable Development Goals (SME-SDG) Toolkit’ menunjukkan kepemimpinan korporat yang hebat dan merupakan usaha terpuji untuk menggerakkan pelaku kelestarian untuk SDG 17 – Perkongsian untuk mencapai tujuan.

“Pada hari pertama sidang kemuncak, PBB Global Compact Malaysia & Brunei dan Sarawak Energy melancarkan SME-SDG Toolkit untuk perusahaan kecil dan sederhana yang ingin memasukkan amalan baik kelestarian ke dalam operasi mereka. Kit alat dalam talian SME-SDG percuma untuk digunakan adalah panduan langkah demi langkah dan menggabungkan sekumpulan alat, panduan dan sumber lain untuk PKS untuk mengarahkan mereka ke arah model perniagaan yang lebih lestari.

Pengurus Kanan Sarawak untuk Kelestarian Tenaga, Mohamad Irwan Aman turut bercakap pada sesi panel bertajuk “Strategi Perniagaan Lestari Jalan ASEAN – Dari BAGAIMANA HINGGA SEKARANG!” bersama dengan Pratima Divgi, Pengarah Hong Kong, Asia Tenggara dan ANZCDP, CDP; Esther An, Ketua Pegawai Kelestarian untuk ‘City Developments Limited’; dan Maria Victoria Tan, Ketua Pengurusan Risiko dan Kelestarian Kumpulan untuk Ayala Corporation.

Sesi itu, yang dikendalikan oleh Sarimah Talib, Ketua Pengurusan Pembangunan Lestari dari PETRONAS, membincangkan bagaimana perniagaan agenda kelestarian mereka dilaksanakan dalam menghadapi wabak global dan bagaimana risiko keberlanjutan dapat mempengaruhi organisasi.

“Komitmen kami terhadap kelestarian semakin kuat di tengah wabak itu, dan hal itu dapat dilihat di seluruh organisasi,” kata Irwan.

“Setiap organisasi menghadapi masalah yang berbeza dalam mengekalkan kelesterian perjalanan mereka. Kami percaya untuk ke hadapan, adalah melalui kebergantungan terhadap kelestarian komuniti, dimana berkongsi latihan yang baik dan mengembangkan strategik pakatan antara organisasi akan membantu proses kesinambungan agenda,” ujar beliau.

Oleh AINI AFIFAH

See author's posts


Enam dicekup dalam operasi pencegahan dadah

KUCHING: Agensi Anti Dadah Kebangsaan (AADK) Bahagian Serian menagkap enam belia berumur 20-an di kawasan Siburan semasa operasi pencegahan dadah.

Ujian dibuat ke atas suspek dan dua di antara mereka didapati positif kerana mengambil syabu.

Mereka ditahan di bawah Seksyen 3 (1) Akta Penagih Dadah (Rawatan dan Pemulihan) 1983

AADK Bahagian Serian menyeru mereka yang mempunyai maklumat berkenaan pengunaan dadah supaya menghubungi cawangannya di talian 082-872206 atau di laman Facebook Serian District AADK.

See author's posts


Kerajaan kaji penetapan harga siling ayam selepas 31 Ogos

TERTARIK … Menteri Pertanian dan Industri Makanan (MAFI) Datuk Seri Dr Ronald Kiandee (tiga,kanan) melawat ruang pameran pada Pelancaran Pavilion Agrotech MAHA 2022 di Lobi Wisma Tani semalam. Turut kelihatan, Ketua Setiausaha MAFI Datuk Haslina Abdul Hamid (dua,kanan). Sebanyak lapan pempamir akan menyertai pameran AgroTech Malaysia Agriculture, Horticulture and Agrotourism (MAHA 2022) yang akan diadakan pada 4 hingga 14 Ogos ini bertempat di Tapak Ekspo Pertanian Malaysia Serdang (MAEPS). • Foto BERNAMA

PUTRAJAYA: Kerajaan akan mengkaji semula penetapan harga siling runcit ayam standard serta kebenaran mengeksport ayam, selepas pelaksanaan harga siling RM9.40 sekilogram di Semenanjung Malaysia tamat pada 31 Ogos, kata Menteri Pertanian dan Industri Makanan Datuk Seri Ronald Kiandee.

“Tentu sekali selepas 31 Ogos ini kerajaan akan mengkaji aspek sama ada nak kekalkan subsidi atau nak apungkan harga, ataupun untuk membuka semula eksport ayam bulat ke luar negara.

“Itu akan kita pertimbangkan. Kita ada sebulan lagi untuk melihat perkembangan yang akan berlaku dalam industri ternakan dan juga perusahaan ayam di negara kita,” katanya kepada media selepas melancarkan Pavilion AgroTech Pameran Pertanian, Hortikultur dan Agropelancongan Malaysia (MAHA) 2022 di sini semalam.

Kerajaan telah menetapkan harga siling RM9.40 sekilogram untuk tempoh 1 Julai lepas sehingga 31 Ogos, manakala harga siling runcit telur ayam bagi gred A pada 45 sen/biji; gred B (43 sen/biji) dan gred C (41 sen/biji) di Semenanjung Malaysia.

Ronald berkata kerajaan mengambil maklum ada sesetengah tempat yang menjual ayam standard lebih rendah dari harga siling yang ditetapkan.

“Dari perspektif industri, kita letakkan harga kawalan tetapi kerajaan tampung dengan pemberian subsidi kepada penternak sebanyak RM1.20 bagi bagi setiap kilogram.

“Jadi tindakan kerajaan (pemberian subsidi) telah menstabilkan bekalan ayam dan harga ayam di pasaran,” katanya.

Mengenai Pavilion Agrotech MAHA 2022, Ronald berkata sebanyak lapan pempamer menyertai pavilion itu yang terdiri daripada Kementerian Sains, Teknologi dan Inovasi, Institut Penyelidikan dan Kemajuan Pertanian Malaysia, Lembaga Kemajuan Pertanian Muda, Agrobank, Bioeconomy Corporation, Malaysia Digital Economy Corporation (MDEC), Aerodyne Group dan SAT.ASIA.

Pavilion AgroTech yang terletak di Dewan D2, Taman Ekspo Pertanian Malaysia (MAEPS), Serdang akan mempamerkan teknologi pertanian terkini yang bertemakan revolusi industri 4.0 seperti internet benda (IoT), sistem pengurusan ladang pintar, kilang tanaman, dron pertanian, teknologi robotik, pengurusan data pertanian, sistem maklumat geografi dan bioteknologi.

MAHA 2022 akan diadakan secara hibrid pada 4 hingga 14 Ogos di MAEPS, dengan bertemakan ‘Sekuriti Makanan Untuk Masa Depan’. Disasarkan 1.1 juta pengunjung hadir secara fizikal sepanjang 11 hari program itu serta menjana lebih RM250 juta potensi nilai jualan.

Pameran dwitahunan itu kali terakhir diadakan pada 2018 sebelum tergendala akibat pandemik Covid-19 dalam negara. – Bernama

See author's posts


Bursa Malaysia dibuka rendah, ambil petunjuk prestasi bercampur-campur Wall Street

KUALA LUMPUR: Bursa Malaysia memulakan dagangan Isnin minggu ini rendah, menyusut daripada keuntungan yang diraih minggu sebelumnya ekoran sentimen yang berhati-hati.

Seorang penganalisis berkata, pasaran turut mengambil petunjuk daripada prestasi lemah Wall Street Jumaat minggu lepas.

Pada 9.15 pagi, penanda aras FTSE Bursa Malaysia KLCI (FBM KLCI) turun 2.73 mata kepada 1,471.86 berbanding penutupan Jumaat pada daripada penutupan Jumaat pada 1,474.59.

Namun begitu, indeks utama itu dibuka 0.13 mata lebih baik pada 1,474.72.

Pergerakan harga di pasaran negatif menyaksikan kaunter rugi mengatasi kaunter untung 246 berbalas 153, manakala 317 kaunter tidak berubah, 1,459 tidak diniagakan dan sembilan yang lain digantung.

Jumlah dagangan 153.85 juta unit bernilai RM473.42 juta.

Menurut Naib Presiden Penyelidikan Ekuiti Rakuten Trade Sdn Bhd Thong Pak Leng berkata Wall Street mengakhiri urus niaga dalam keadaan bercampur-campur pada Jumaat lepas apabila peniaga memikirkan langkah seterusnya Rizab Persekutuan Amerika Syarikat (AS) di tengah-tengah pelbagai isyarat ekonomi yang tidak menentu.

Purata Indeks Dow Jones menambah 169 mata, tetapi Nasdaq kehilangan 71 mata apabila hasil 10 tahun Perbendaharaan AS meningkat lebih tinggi melepasi paras 3.74 peratus.

Di dalam negara pula, kegiatan memburu saham berharga murah akhirnya muncul di bursa tempatan minggu lepas menyaksikan pelabur tertumpu kepada saham perbankan dan berkaitan tenaga.

“Bagaimanapun, kami berpendapat aktiviti dagangan dijangka menjadi lebih berhati-hati berikutan prestasi bercampur-campur Wall Street. Justeru, kami mengunjurkan indeks utama berlegar dalam julat 1,470-1,480 hari ini,” katanya kepada Bernama.

Bagi komoditi, walaupun pengeluaran lebih baik dari AS, harga minyak mentah telah meningkat dengan minyak mentah Brent melebihi US$86 setong.

Sementara itu, saham wajaran tinggi Bursa — Maybank menokok 2.0 sen kepada RM8.77 dan CIMB meningkat 3.0 sen menjadi RM5.40, manakala kedua-dua Tenaga Nasional dan IHH Healthcare turun 3.0 sen, masing-masing mencatatkan RM9.74 dan RM5.87 dan Petronas Chemicals susut 7.0 sen kepada RM8.18.

Bagi saham aktif, Iris dan MYEG masing-masing susut 1.5 sen kepada 12 sen dan 59.5 sen, Zen Tech dan warannya pula turun setengah sen kepada 3.0 sen dan 1.5 sen, manakala Sapura Energy meningkat setengah sen menjadi 5.0 sen.

Di papan indeks, Indeks FBM Emas menguncup 22.38 mata kepada 10,717.66, Indeks FBMT 100 susut 20.39 mata menjadi 10,385.34 dan Indeks FBM 70 rendah 31.30 mata kepada 13,538.68.

Indeks FBM Emas Syariah pula kerugian 36.92 mata kepada 11,009.49 dan Indeks FBM ACE lemah 46.64 mata menjadi 5,697.36.

Mengikut sektor, Indeks Perladangan susut 4.62 mata kepada 6,882.03, Indeks Produk dan Perkhidmatan Perindustrian turun 1.23 mata kepada 188.92 dan Indeks Tenaga merosot 4.60 mata menjadi 891.77, manakala Indeks Perkhidmatan Kewangan meningkat 19.35 mata kepada 16,132.72. – Bernama

See author's posts


Serpihan dipercayai ekzos roket

HATI-HATI… Kelihatan tiga anggota bomba cuba mengeluarkan serpihan objek yang dipercayai ekzos roket dengan hati-hati di Lot 65, Goodwill Garden, Pekan Sepupok di Batu Niah.

BATU NIAH: Dari pandangan mata kasar, serpihan yang tertanam dalam tanah dan berjaya dikeluarkan merupakan seunit ekzos roket, kata Pegawai Penyelidik Kementerian Sains, Teknologi dan Inovasi (MOSTI) Malaysia, Sholehah Ismail di sini, semalam.

Sholehah berkata demikian ketika ditemui di lokasi kejadian di Lot 65, Goodwill Garden, Pekan Sepupok Niah di sini, semalam.

Katanya, ekzos roket tersebut masih belum dapat disahkan pemiliknya dan akan dibawa  ke kementerian untuk dikaji dengan teliti semula.

“Ekzos roket yang seberat 27 kilogram itu seakan pasu bunga dengan ketinggian 40 sentimeter (cm), lilitan atas 120 cm dan lilitan bawah 80 cm.

“Ketika pihak kami (MOSTI) membuat pemeriksaan ke atas objek tersebut sebelum ia dikeluarkan, ia sudah tiada mempunyai radiasi,” jelasnya sambil memberitahu usaha mengeluarkan objek itu dilakukan lima anggota bomba dan dua anggota Cawangan Khas dan mengambil masa hampir sejam yang bermula sekitar 1.30 petang.

Objek yang merupai ekzos roket tersebut dibawa ke Miri menggunakan kenderaan Polis Diraja Malaysia (PDRM) untuk tindakan lanjut MOSTI.

Turut hadir, anggota bomba dari Balai Bomba dan Penyelamat (BBP) Batu Niah, anggota Cawangan Khas (SB) Daerah Subis, Ketua Polis Daerah Miri (KPD) Asisten Komisioner Polis (ACP) Alexson Naga Chabu dan Ketua Balai BBP Batu Niah, PBT II Rary Binjie serta individu yang pertama menemui serpihan itu, Ho Chaeng Seng.

Oleh ADUM LIU

See author's posts


LKTN sasar 60,000 permohonan daftar lesen tembakau menjelang 2024

KANGAR: Lembaga Kenaf dan Tembakau Negara (LKTN) menyasarkan menerima 60,000 permohonan pendaftaran lesen mengedar tembakau dan keluaran tembakau menjelang tahun depan.

Ketua Pengarahnya Idris Mohd Salleh berkata, pihaknya telah mengenal pasti 60,000 premis di seluruh negara yang perlu dilesenkan dan sehingga kini 16,000 lesen tanpa fi (bayaran) telah dikeluarkan.

“Tawaran pendaftaran lesen mengedar tembakau dan keluaran tembakau tanpa bayaran bermula 1 Januari sehingga 31 Disember ini dan selepas itu pemohon akan mula dikenakan bayaran lesen sebanyak RM150,” katanya kepada Bernama baru-baru ini.

“Permohonan lesen boleh dibuat secara dalam talian di portal pelesenan LKTN  atau datang sendiri ke kaunter pelesenan LKTN yang terdapat di Kelantan, Terengganu, Pahang, Perlis, Kedah, Perak, Johor, Melaka dan Wilayah Persekutuan Kuala Lumpur,” katanya.

Beliau berkata, LKTN mula memperkenalkan lesen tersebut pada 1 Januari 2022 dengan mengadakan kempen dan hebahan kepada orang ramai sebelum membuka pendaftaran lesen tanpa bayaran berkuatkuasa 1 Januari hingga 31 Disember 2023.

Menurut Idris tafsiran mengedar tembakau terpakai kepada mana-mana individu atau syarikat yang menjalankan aktiviti mengalih, mengangkut, memindahkan, menghantar, menyampaikan, membekalkan, membawa atau menyimpan apa-apa tembakau atau keluaran tembakau.

Lesen dikenakan kepada individu yang mengedar 200 batang rokok dan ke atas, mempunyai pendaftaran perniagaan daripada Suruhanjaya Syarikat Malaysia (SSM) dan mendapat lesen Pihak Berkuasa Tempatan (PBT).

Beliau berkata, pelaksanaan penguatkuasaan lesen tersebut merupakan antara usaha untuk mencegah penjualan dan penggunaan keluaran tembakau secara tidak sah.

“Kami menerima makluman yang positif daripada persatuan dan syarikat yang terlibat dengan industri tembakau dan berharap mendapat kerjasama baik semua pihak bagi penguatkuasaan lesen nanti,” katanya. – Bernama

See author's posts


AgriCOP DUN Lingga tarik 105 peserta

LINGGA: Rumah Johnson Intai Paul, Seduku Panjai di sini telah menjadi lokasi ketiga bagi tujuan penganjuran ‘Agriculture Community Outreach Programme’ atau AgriCOP yang ketiga bagi kawasan Dewan Undangan Negeri (DUN) Lingga pada Khamis lepas.

AgriCOP DUN Lingga kali ketiga ini telah melibatkan penyertaan seramai 105 peserta dari empat rumah panjang termasuk Kampung Lingga di sini setelah program kali keduanya diadakan di Kampung Melayu Stumbin pada 8 September lepas.

Menerusi program berkenaan, kesemua peserta telah pun disajikan dengan demonstrasi penghasilan sos pedas nanas di samping mendengar taklimat mengenai cara penanaman buah itu termasuk jagung.

Selain itu para peserta program berkenaan juga turut diberi taklimat mengenai ternakan ikan dalam tangki atau kolam dan taklimat hidroponik (NFT) yang disampaikan oleh pegawai dari Jabatan Pertanian Daerah Sri Aman.

ADUN Lingga, Simoi Peri ketika berucap merasmikan AgriCOP di Seduku Panjai tersebut menasihat peserta agar meng’hadam’ sebaik mungkin ilmu yang mereka peroleh menerusi program berkenaan.

“Ilmu yang disampaikan kepada peserta menerusi AgriCOP ini adalah amat penting agar mereka terutama sekali yang tinggal di kawasan luar bandar dapat mencari jalan baharu untuk mempertingkatkan pendapatan keluarga masing-masing.

“Dengan adanya pembabitan peserta dalam AgriCOP ini maka mereka secara tidak langsung berpeluang untuk menjadi usahawan tani dan seterusnya keluar dari kepompong kemiskinan di kawasan masing-masing pada masa akan datang,” kata beliau.

Simoi juga turut menyarankan peserta agar berkongsi ilmu tersebut dalam kalangan penduduk yang lain ke arah menjadi Lingga salah sebuah ‘bakul makanan’ di negeri ini pada masa akan datang.

Beliau pada akhir program itu telah pun mengumumkan peruntukan sebanyak RM6,000 kepada Jawatankuasa Kemajuan dan Keselamatan Kampung (JKKK) Rumah Johnson, Seduku Panjai bagi menyokong aktiviti mereka sepanjang tahun ini.

Simoi juga turut menyerahkan Kenyalang Gold Card kepada wakil warga emas dari empat buah rumah panjang di sini di sampung mengumum projek membaik pulih Rumah Panjang Seduku Panjai di bawah Program Transformasi Luar Bandar DUN Lingga 2020.

See author's posts


Covid-19 ragut 633,000 nyawa

WASHINGTON: Pandemik Covid-19 kini sudah meragut lebih 633,000 nyawa sejak mula menular di China hujung tahun lalu.

Selain itu, lebih daripada 15.5 juta orang dijangkiti wabak maut itu sehingga semalam, menurut sumber rasmi kepada AFP.

Amerika Syarikat (AS) merekodkan 144,305 kematian diikuti Brazil (84,082), Britain (45,554), Mexico (41,908) dan Itali (35,092).

Selain itu, India melepasi 30,000 kematian mengatasi Perancis sebagai negara keenam paling terjejas.

Perdana Menteri Perancis, Jean Castex mengumumkan ujian serta merta kepada pelancong dari 16 negara berisiko tinggi termasuk AS.

Perancis masih belum membenarkan pelancong masuk dan ujian itu dibuat untuk rakyatnya saja setakat ini.

Sementara itu, Jerman membuat keputusan untuk melaksanakan ujian bukan mandatori kepada rakyatnya yang pulang dari luar negara dengan peningkatan jangkitan ketika musim panas.

Presiden AS, Donald Trump pula membatalkan konvensyen yang dianjurkan Parti Republikan di Florida bulan depan yang menjangkakan mencalonkannya untuk menentang Demokrat Joe Biden pada pilihan raya 3 November depan.

“Masa untuk konvensyen berkenaan tidak bersesuaian,” katanya dengan peningkatan kes mencecah empat juta yang terjejas termasuk di barat dan selatan negara itu termasuk Florida.

Britain pula mula mewajibkan rakyatnya memakai pelitup muka apabila berada di kompleks membeli belah, bank dan kedai makan.

Pertubuhan Kesihatan Dunia (WHO) pula menggesa negara Eropah untuk ketatkan kawalan susulan peningkatan yang masih berlaku sehingga kini yang sudah mencecah tiga juta orang.-AFP

See author's posts


Cubaan seludup rokok putih, minuman keras tumpas

BINTULU: Agensi Penguatkuasaan Maritim Malaysia (APMM) Zon Maritim Bintulu merampas 15 peti rokok putih pelbagai jenama dan 95 karton minuman keras dianggarkan bernilai RM45,250 dalam serbuan di pesisir pantai Samalajau di sini pada Ahad lalu.

Pengarah Zon Maritim Bintulu, Kepten Maritim Mohd Khairol Anuar Saad berkata, rampasan tersebut dilakukan sekitar 8.00 malam setelah pemeriksaan fizikal dilakukan ke atas barangan tersebut.

“Bertindak atas maklumat awam dan risikan, APMM Zon Maritim Bintulu telah melakukan rondaan di sekitar kawasan pantai Samalaju bagi mengesan dan mengekang aktiviti penyeludupan barangan bercukai.

“Operasi tersebut membuahkan hasil apabila anggota Zon Maritim Bintulu berjaya mengesan dan merampas 15 peti rokok putih pelbagai jenama dan 95 karton minuman keras,” katanya dalam satu kenyataan.

Tambah beliau, semasa dikesan, lima suspek sedang melakukan aktiviti pemunggahan barangan tersebut namun berjaya meloloskan diri dengan menggunakan dua buah kenderaan jenis pacuan empat roda yang gagal dikesan nombor pendaftarannya.

“Ini kerana cuaca dan keadaan laut yang bergelora ketika itu menyukarkan pasukan untuk merapat ke pantai dengan cepat dan melakukan tangkapan.

“Hasil rampasan dianggarkan berjumlah RM45,250 tidak termasuk cukai dan barangan tersebut dibawa ke pejabat Zon Maritim Bintulu untuk siasatan lanjut,” ujarnya.

Kes disiasat di bawah Seksyen 135 Akta Kastam 1967 kerana melakukan aktiviti penyeludupan.

Dalam pada itu, Khairol turut mengingatkan kesemua komuniti maritim supaya mematuhi segala peraturan undang-undang sebelum melakukan sebarang aktiviti di laut.

“Pihak kami juga amat mengalu-alukan maklumat dan aduan daripada seluruh komuniti maritim untuk melaporkan sebarang aktiviti yang mencurigakan ataupun kemalangan di laut secara terus ke talian MERS 999 atau Pusat Operasi Maritim Zon Maritim Bintulu (086-351 798)/ Pusat Operasi Maritim Negeri Sarawak (082-432544) yang beroperasi 24 jam,” katanya lagi.

See author's posts


Pasaran getah ditutup bercampur-campur

KUALA LUMPUR: Pasaran getah Malaysia meneruskan aliran semalam untuk ditutup bercampur-campur hari ini seiring dengan prospek kenaikan kadar faedah Amerika Syarikat (AS) yang lebih tinggi pada Mac, kata seorang peniaga.

Beliau berkata menurut Pengerusi Rizab Persekutuan AS (Fed) Jerome Powell, Fed berkemungkinan akan menaikkan kadar faedah lebih tinggi daripada jangkaan pasaran berikutan data yang kukuh baru-baru ini untuk memastikan aliran penurunan inflasi yang berterusan.

“Niaga hadapan getah Jepun merosot pada Rabu, dipengaruhi oleh prestasi lemah di pasaran saham domestik apabila prospek kenaikan kadar AS yang lebih agresif mengurangkan minat risiko,” katanya kepada Bernama.

Bagaimanapun, beliau berkata penurunan selanjutnya dikekang oleh kenaikan harga minyak dan ringgit yang lemah berbanding dolar AS.

Harga Lembaga Getah Malaysia (LGM) bagi SMR 20 turun 2.5 sen kepada 610.5 sen sekilogram manakala lateks pukal tidak berubah pada 552 sen sekilogram.

Pada 5.00 petang, harga penutup LGM bagi SMR 20 berada pada 611 sen sekilogram manakala lateks pukal pada 552.5 sen sekilogram. – Bernama

See author's posts


Seorang positif Covid-19 di Tottenham

USAHA memulakan semula Liga Perdana Inggeris mendapat dorongan semalam dengan ia dinyatakan bahawa hanya seorang yang tidak diumumkan namanya di Tottenham merupakan satu-satunya yang diuji positif Covid-19 daripada 1,197 pemeriksaan  pusingan terakhir.

Tottenham mengesahkan individu yang positif itu berasal dari kelab utara London itu, tetapi tidak mengatakan sama ada ia pemain atau anggota kakitangannya.

Orang itu sekarang mesti mengasingkan diri selama tujuh hari.

“Kami telah diberitahu oleh Liga Perdana bahawa kami telah menerima satu ujian positif untuk COVID-19 berikutan ujian terakhir di pusat latihan kami,” kata Tottenham dalam satu kenyataan.

“Kerana kerahsiaan perubatan, nama individu tersebut tidak akan didedahkan.

“Mereka kini tidak simptomatik dan sekarang akan mengasingkan diri selama tujuh hari, sesuai dengan protokol Liga Perdana, sebelum menjalani ujian lebih lanjut.

“Kami akan terus mematuhi protokol Kembali Menjalani Latihan Liga Perdana, yang memastikan pusat latihan kami tetap menjadi tempat kerja yang selamat dan bebas virus.”

Pemain dan kakitangan di kelab Liga Perdana diuji pada hari Isnin dan Selasa.

Jumlah positif yang rendah merupakan satu lagi tanda yang menggembirakan untuk Liga Perdana dalam usaha mereka untuk menyelesaikan kempen yang tertangguh.

Terdapat lima pusingan ujian, dengan jumlah keputusan positif sekarang pada 13 daripada 5,079 ujian.

Pemain dan kakitangan Liga Perdana diuji dua kali seminggu kerana liga mensasar untuk disambung semula pada 17 Jun berikutan penangguhannya pada bulan Mac kerana wabak tersebut.

“Liga Perdana Inggeris hari ini dapat mengesahkan bahawa pada hari Isnin 1 Jun dan Selasa 2 Jun, 1,197 pemain dan kakitangan kelab telah diuji untuk Covid-19. Daripada jumlah tersebut, satu telah diuji positif,” kata kenyataan Liga Perdana.

Walaupun keputusan ujian rendah amat dialu-alukan, jika ianya pemain Tottenham yang diuji positif, dia boleh terlepas perlawanan pertama kelab menentang Manchester United, kemungkinan akan dimainkan pada hujung minggu 20-21 Jun. – AFP

LIGA PERDANA INGGERIS

See author's posts


46,393 terima BKC TBS

KUCHING: Tabung Baitulmal Sarawak (TBS) telah mengagihkan sebanyak RM2,145,159.00 Bantuan Khas Covid-19 kepada 46,393 penerima setakat 31 Ogos 2021.

Pengurus Besar TBS, Datu Abang Mohd Shibli  Abang Mohd Nailie berkata, untuk tahun lalu pula, bermula Mac hingga 31 Disember sebanyak RM8,111,602.00  telah diagihkan kepada 54,081 penerima bagi bantuan yang sama.

“Manakala, bantuan TBS sepanjang tahun, sehingga 31 Ogos 2021, sebanyak RM31.4 juta hasil kutipan zakat telah diagihkan kepada asnaf yang berhak melalui tiga program utamanya iaitu Program Mengukuhkan Tradisi Keilmuan, Program Membangunkan Institusi Islam dan Program Memantapkan Kebajikan Ummah,” katanya.

Dalam pada itu, TBS yang diwakili oleh Timbalan Pengurus Besar, Bolhassan Iskandar Taibi telah menganjurkan sesi penyerahan bantuan Kasih Kenyalang Tabung Baitulmal Sarawak kepada kawasan yang dikenakan Perintah Kawalan Pergerakan Diperketatkan (PKPD ) di Kampung Tanjung Bako.

Program ini adalah satu inisiatif TBS melalui prasarana Ummah Distribution Centre (UDC) dalam pengagihan bantuan makanan kepada kawasan yang dikenakan PKPD.

Dalam majlis tersebut, sebanyak 220 bungkus makanan telah diagihkan bagi membantu meringankan beban penduduk yang terkesan.

Sehubungan itu, masyarakat juga diseru untuk turut bersama dengan TBS dalam menjayakan program yang akan datang dengan menyumbang dalam bentuk kewangan ataupun makanan.

“Masyarakat Islam yang ingin menyumbang, bolehlah berbuat demikian dengan menyalurkan di Ummah Distribution Centre, Medan Hamidah, Kuching atau secara atas talian melalui Portal Pelanggan, Baitulmal Kamek,” ujarnya.

Oleh NUR AIN OTSMAN

See author's posts


Donald Trump mulakan kempen pilihan raya

WASHINGTON: Presiden Donald Trump akan mengadakan kempen di Tulsa, Oklahoma Jumaat depan sempena pilihan raya Presiden, di tengah-tengah kebimbangan mengenai peningkatan penularan wabak Covid-19, lapor agensi berita Xinhua.

Kempen yang bakal diadakan di Tulsa BOK Center itu ketika Amerika Syarikat (AS) bergelut memerangi wabak Covid-19, menyaksikan kes di beberapa negeri terus melonjak ketika perniagaan dibenar beroperasi semula.

Perhimpunan besar-besaran masih dilarang di beberapa negeri lain.

Kes Covid-19 di AS melepasi dua juta, menurut data Johns Hopkins University dan lebih 113,000 pesakit meninggal dunia. Kempen terakhir Trump diadakan di Charlotte, Carolina Utara pada 2 Mac- Bernama

See author's posts


Karim yakin industri pelancongan untungkan masyarakat

SIMBOLIK PERASMIAN… Dato Sri Abdul Karim Rahman Hamzah memalu gong sebagai tanda perasmian Pesta Pakan 2022 di Pentas Utama Tapak Pesta, Stadium Sukan Pakan, petang semalam.

PAKAN: Pelancongan adalah satu industri yang cukup besar sekali, kata Menteri Pelancongan, Industri Kreatif dan Seni Persembahan, Datoʼ Sri Abdul Karim Rahman Hamzah.

Katanya, banyak negara pada masa ini antaranya Thailand, Switzerland dan Maldives hidup dengan pelancongan.

“Tanpa pelancongan, ekonominya boleh runtuh. Sebab itulah dua tahun apabila dunia dikekangi oleh Covid-19, negara-negara yang bergantung dengan industri pelancongan sedikit sebanyak agak merasai kekangan tersebut.

“Alhamdulillah, kita di Sarawak tidak begitu 100 peratus bergantung kepada industri pelancongan.

“Pelancongan hanya merangkumi tidak sampai 20 peratus ekonomi kita kerana kita lebih bergantung kepada sumber-sumber lain seperti gas, minyak dan sebagainya,” katanya.

Abdul Karim yang juga Menteri Belia, Sukan dan Pembangunan Usahawan berkata demikian ketika berucap pada Majlis Perasmian Pesta Pakan di Pentas Utama Tapak Pesta, Stadium Sukan Pakan, petang semalam.

Tambahnya, beliau yakin industri pelancongan adalah satu industri yang dapat banyak menguntungkan masyarakat.

“Apa yang dapat kita lihat hari ini di Pesta Pakan adalah satu daripada produk industri pelancongan.

“Saya percaya bahawa ekoran daripada Pesta Pakan, ramai mereka yang berjual dalam kawasan ini akan sedikit sebanyak mendapat keuntungan dan mendapat kebaikannya.

“Semakin lama pesta seperti ini diadakan, semakin banyaklah keuntungannya. Selain daripada itu, penduduk tempatan juga dapat terhibur dan meraikan banyak manfat dari pesta-pesta seperti ini,” ujarnya.

“Sebab itulah, harapan kita untuk produk-produk yang  bersangkut paut dengan pelancongan yang terdapat dalam kawasan daerah Pakan ini, kita perlu tingkatkan lagi,” ujarnya.

Jelasnya, ia perlu ditingkatkan supaya industri pelancongan dapat hidup sepanjang tahun.

“Bukan hanya untuk pesta sahaja, Pakan akan menjadi destinasi pelancong, sama ada pelancong dalam negeri ataupun pelancong daripada luar negeri untuk berkunjung ke kawasan ini dan melihat produk-produk yang ada dalam kawasan ini.

“Saya juga amat terpegun apabila saya dimaklumkan bahawa makam pejuang kita iaitu Rentap terdapat dalam Daerah Pakan ini.

“Itu sahaja boleh menjadi tarikan yang cukup tinggi dan cukup besar sekali untuk menarik minat prngunjung datang ke kawasan Pakan,” katanya lagi.

Ujarnya, ini kerana dalam Sarawak, penduduk yang paling ramai adalah penduduk Dayak.

“Apabila pahlawan masyarakat Dayak itu yang mana dimakamkan dalam kawasan ini dan kalau dapat diaturkan supaya dapat dibuat satu sambutan tiap-tiap tahun dan juga tempat pemakamannya itu diangkat menjadi satu tempat yang boleh dikunjungi dimana rakyat boleh memberi penghormatan kepada wira dan pejuang kita itu.

“Sebab itulah, harapan saya pekara macam itu dapat diangkat dan kementerian saya akan melihat bagaimana hendak mengangkatkan lagi supaya makam tersebut dapat diangkat sebagai satu tempat kunjungan masyarakat-masyarakat yang datang untuk melihat dimanakah Rentap dimakamkan,” tambahnya.

Oleh EARL ANEK

See author's posts


Pematuhan mandatori di EU akan wujudkan persaingan adil

KUALA LUMPUR: Cadangan Perikatan Minyak Sawit Eropah (EPOA) bagi pematuhan mandatori peringkat Kesatuan Eropah (EU) untuk syarikat menggunakan minyak sawit dan sayuran lain, akan dapat mewujudkan persaingan adil serta memastikan kerangka perundangan konsisten bagi semua syarikat.

Bagaimanapun, Pengerusi EPOA Frans Claassen (gambar) menegaskan aspek ‘semak dan imbang’ sedemikian tidak harus bersifat diskriminasi serta perlu turut diperluaskan kepada komoditi lain seperti soya, daging dan koko.

“EU perlu mengelak daripada mengalihkan isu lestari ini apabila membabitkan komoditi lain. Biarlah kita laksanakan kerangka peraturan yang adil dan meluas untuk semua pengeluaran serta penggunaan yang berkaitan dengan usaha pembasminan hutan,” katanya pada Persidangan Antarabangsa Mengenai Minyak Sawit Mampan anjuran Majlis Minyak Sawit Malaysia (MPOC).

Claassen terbabit dalam pembangunan minyak sawit lestari sejak 2003 apabila menjadi Kaunselor Pertanian Belanda untuk Indonesia, Malaysia dan Singapura.

Mengulas selanjutnya, beliau berkata minyak sawit mampan yang bebas daripada pembasmian hutan itu juga bertepatan bagi memenuhi agenda Matlamat Pembangunan Lestari (SDG) Pertubuhan Bangsa-Bangsa Bersatu (PBB).

“Di EPOA, kami percaya bahawa minyak sawit yang dihasilkan secara lestari adalah ramuan asas makanan yang melengkapi diet seimbang dan membantu memberi makanan untuk penduduk dunia, melindungi biodiversiti dan meningkatkan pembangunan sosioekonomi.

“Oleh itu, penghasilan minyak sawit sedemikian menyumbang kepada SDG PBB. Di Eropah dan peringkat dunia, pengeluar makanan dan bukan makanan akan terus menggunakan minyak sawit dan ia perlu dimakan dan dimanfaatkan secara lestari tanpa pembasmian hutan,” katanya.

Beliau berkata, EPOA juga menyedari kepentingan standard mandatori nasional seperti Minyak Sawit Mampan Malaysia (MSPO) dan Minyak Sawit Mampan Indonesia serta inisiatif yang dilaksanakan negara pengeluar bagi penghasilan secara lestari dan menghentikan pembasmian hutan – sesuatu yang beliau percaya perlu turut diamalkan oleh EU.

“Kita ingin tegaskan bahawa setiap rantau dunia bergerak pada masa berbeza dengan cabaran serta peluang masing-masing.

“Bagi kami, impak positif dalam negara pengeluar itu hanya dapat dicapai apabila terdapat pelaksanaan tadbir urus baik dari segi perlindungan hutan dan pertanian serta sokongan terhadap pengeluar (terutamanya pekebun kecil),” katanya.

Sementara itu, Ketua Pegawai Eksekutif MPOC, Datuk Dr Kalyana Sundram berkata, minyak sawit hanya menyumbang kira-kira 2.3 peratus daripada pembasmian global.

Oleh itu, katanya, sebagai satu tanaman, sawit bukanlah penyumbang utama kepada masalah tersebut.

Merujuk satu kajian yang dijalankan pada 2014, beliau berkata punca tunggal kehilangan kawasan perhutanan itu boleh dikaitkan dengan aktiviti pembalakan tidak mampan dan seterusnya impak kebakaran yang mana gabungan faktor itu hanya membawa kepada kehilangan besar kawasan tersebut.

“Berikutan cabaran ini, minyak sawit kini tertakluk kepada pelbagai jenis sistem pensijilan mampan yang keutamaannya pula sering berubah.

“Permulaan yang baik bagi industri minyak sawit (sebagai tanaman pertama di dunia memiliki pensijilan mampan) sebaliknya menjadi cabaran besar berikutan kritikal berterusan dan dikenakan tindakan sedangkan komoditi lain dapat mengelak tindakan sedemikian,” tegasnya.

Sundram berkata, sejajar dengan matlamat mempertingkat kemampanan sawit, kerajaan Malaysia telah melaksanakan beberapa dasar baharu termasuk mengehadkan jumlah kawasan penanaman kepada 6.5 juta hektar serta tidak membenarkan penanaman baharu sawit di tanah gambut.

Kerajaan juga, katanya, turut melarang penukaran kawasan simpanan hutan bagi tujuan penanaman sawit dan orang ramai turut diberi akses terhadap peta perladangan tanaman itu.

“Usaha lain yang dirancang termasuk semakan semula prinsip dan kriteria MSPO bagi mempertingkat dan memasukkan aspek kebolehjejakan sepanjang rantaian nilai dan menerapkan Revolusi Perindustrian 4.0 bagi memantapkan produktiviti dan kemampanan,” katanya.

Setakat Ogos 2020, sebanyak 86.5 peratus atau 5.06 juta hektar kawasan penanaman sawit negara ini telah mempunyai pensijilan MSPO.- Bernama

See author's posts


Richard dicabar calon PKR, Bebas

BETONG: Calon muka baharu Gabungan Parti Sarawak (GPS) bagi kerusi Parlimen Betong, Dr Richard Rapu @Aman Begri dicabar calon Parti Keadilan Rakyat (PKR) dan Bebas.

Richard berdepan calon PKR dari gabungan Pakatan Harapan (PH) Patrick Kamis dan calon Bebas, Hasbie Satar.

Pusat penamaan calon bagi kawasan Parlimen P204 Betong diadakan di bilik mesyuarat, Pejabat Daerah Betong.

Hasbie Satar, 49, hadir ke pusat penamaan calon seawal 8.13 pagi bersama pencadang Nazeli Pandi dan penyokong Nik Khalid Satar, manakala calon Richard, 61, hadir sekitar 8.30 pagi diiringi pencadang, Timbalan Premier Sarawak, Datuk Amar Douglas Uggah Embas dan penyokong, Timbalan Menteri Pembangunan Masyarat dan Kesejahteraan Komuniti, Mohd Razi Sitam.

Patrick Kamis, 62, pula tiba sekitar 8.50 pagi bersama pencadang Aripin Kana dan penyokong Jemi Beji.

Pegawai Pengurus Pilihanraya P204 Betong, Alfred Geling Ason mengesahkan pencalonan mereka.

See author's posts


Ratusan pekerja Twitter letak jawatan

HOUSTON: Beratus-ratus pekerja Twitter dilaporkan telah meletak jawatan pada Khamis.

Hal itu berlaku menjelang tarikh akhir pelaksanaan perubahan ketara dengan menambah jumlah masa bekerja seperti  yang diumumkan Ketua Pegawai Eksekutif baharu syarikat media sosial itu, Elon Musk sebelum ini.

“…selepas 12 tahun, saya telah meninggalkan Twitter,” tulis Satanjeev Banerjee di Twitter, lapor Agensi Anadolu.

Musk sebelum ini dilaporkan akan memberhentikan 7,500 kakitangan Twitter hanya dua minggu lalu selepas mengambil alih syarikat itu yang menyaksikan ramai pekerja mula meletak jawatan.

Twitter mempunyai kira-kira 2,900 pekerja sebelum Musk menghantar e-mel pada Rabu menuntut etika kerja diperbaiki kepada mereka yang mahu kekal dengan platform itu.

Pekerja yang memutuskan untuk meninggalkan Twitter telah dimaklumkan bakal menerima pampasan sekurang-kurangnya tiga bulan gaji.

“Twitter telah pun mula merekrut jurutera luar untuk melihat sama ada mereka mahu menyertai “Twitter 2.0 – sebuah syarikat Elon,” menurut The Verge. – Bernama

See author's posts


Tanam anggur Jin Xiu agak mencabar

MENAKJUBKAN… Peter menunjukkan buah anggur tanamannya jenis Jin Xiu dari negara China

TANGGAPAN yang menyatakan tanaman anggur hanya sesuai ditanam di kawasan atau negara beriklim sejuk adalah tidak benar, apabila buah itu dilihat mampu hidup subur di kawasan beriklim tropika seperti Malaysia.

Ini terbukti melalui usaha keras Peter Aaron Wee yang berjaya ‘menghidupkan’ tanaman anggur di tepi rumahnya di Jalan Tebu, di sini, dengan menggunakan teknik penanaman yang betul.

Sesiapa sahaja yang berpeluang untuk menjengah ke kebun anggur itu, pasti terpukau melihat puluhan tangkai anggur pelbagai warna yang hampir mekar menghiasi halaman rumahnya.

Lebih mengembirakan lagi apabila pokok anggur jenis anggur Jin Xiu dari negara China yang ditanamnya merupakan yang pertama mengeluarkan buah di Sarawak.

Peter mengakui, menanam pokok anggur dari China itu agak mencabar dan amat memerlukan teknik penanaman dan pencahayaan matahari yang betul.

“Kami penanam anggur jenis dari negara China mempunyai kumpulan di Sarawak. Dalam kumpulan kami pokok anggur tanaman saya yang pertama kali mengeluarkan buah.

“Buah anggur jenis Jin Xiu itu masak selepas Tahun Baharu Cina lalu, buahnya berkualiti dan manis.

“Sementara itu, pokok anggur yang rakan-rakan saya tanam tidak mengeluarkan buah dan ada juga pokok yang mati,” jelasnya.

Mengulas lanjut kaedah penanaman pokok anggur dari China, beliau memberitahu ia memerlukan pencahayaan sesuai untuk mengeluarkan buah yang berkualiti tinggi dan manis.

“Pokok anggur tersebut jika terkena air hujan, bunga dan buahnya akan rosak. Kepada mereka yang hendak menanam pokok anggur mesti membuat bumbung ‘awning’ supaya pokok dan buah anggur tidak terkena hujan.

“Teknik penanaman sebegini akan menjadikan pokok yang sihat, mahu keluar buah yang besar dan manis,” ujarnya.

Katanya, hujan adalah musuh utama tanaman anggur ini dan memerlukan struktur perlindungan hujan bagi memastikan pokok anggur dalam keadaan baik.

Beliau berkata, di sekeliling rumahnya terdapat pelbagai pokok anggur dari China, Rusia dan anggur dari Amerika.

“Apa yang mengejutkan saya, kesemuanya dapat hidup subur di sini, malah rasa manisnya hampir menyamai rasa buah anggur di negara asal,” ujarnya sambil tersenyum.

“Tanaman anggur saya mampu mengeluarkan hasil hingga menjadi tumpuan orang ramai berkunjung ke rumah bagi melihat dan merasai sendiri anggur yang ditanam.

Oleh AKUN GIMAN

See author's posts


Malaysia raih empat slot berbasikal

Skuad berbasikal para negara menerima tiga slot acara lelaki dan satu acara wanita pada Sukan Paralimpik Tokyo 2020 yang bakal berlangsung dari 24 Ogos hingga 5 September 2021.

Penyelaras pasukan, Kamarul Aizad Othman (gambar) berkata slot berkenaan diberikan oleh Kesatuan Berbasikal Antarabangsa (UCI) kepada skuad berbasikal para negara yang mempamerkan persembahan cemerlang dalam beberapa kejohanan kelayakan Paralimpik tahun lepas.

Katanya, Persekutuan Kebangsaan Berbasikal Malaysia (PKBM) akan memutuskan senarai akhir pelumba ke Tokyo sebelum tarikh akhir iaitu pada Jun 2021.

“Kriteria pemilihan ke Tokyo dikira berdasarkan catatan masa pelumba berkenaan, terutamanya dalam acara berbasikal trek.

“Kita mengharapkan skuad pecut berpasukan lelaki negara dapat menghadirkan kilauan pingat di Tokyo nanti memandangkan mereka meraih kedudukan kelima pada Kejohanan Berbasikal Trek Para Dunia di Milton, Kanada, awal tahun ini,” katanya kepada Bernama, baru-baru ini.

Kamarul Aizad berkata seramai enam pelumba iaitu empat lelaki dan dua wanita kini diletakkan di bawah Program Road to Tokyo (RTT).

Mereka ialah Mohamad Yusof Hafizi Shaharuddin, Mohd Najib Turano, Zuhairie Ahmad Tarmizi dan Muhammad Hafiz Jamali manakala pelumba wanita pula ialah Nur Azlia Syafinaz Mohd Zais dan Nur Suraya Muhammad Zamri.

Kamarul Aizad menjelaskan skuad berbasikal trek menjalani latihan intensif di Velodrom Nasional, Nilai manakala skuad lebuh raya para di sekitar Putrajaya sejak Jun lalu sebagai persiapan ke Sukan Paralimpik Tokyo.

“Mereka akan terus berlatih dalam negara memandangkan Majlis Sukan Negara mahu mengurangkan perbelanjaan pasukan.

“Skuad berbasikal lebuh raya dijangka menyertai dua kejohanan Piala Dunia pada tahun depan sebagai persiapan ke Paralimpik Tokyo namun UCI masih belum menetapkan venue serta tarikh kejohanan,” katanya.

Pada Sukan Paralimpik Rio 2016, skuad negara diwakili oleh Afiq Afify Rizan serta jurumudi, Faizal Mohd Noh dan Mohd Khairul Hazwan Wahab serta jurumudi Muhamad Rauf Nur Misbah, masing-masing dalam acara ujian masa 1km individu dan lebuh raya, namun mereka gagal di pusingan awal.- Bernama

See author's posts


Beri kerjasama, jangan cabar petugas barisan hadapan

KUALA LUMPUR: Kongres Kesatuan
Pekerja-Pekerja Di dalam Perkhidmatan Awam (CUEPACS)
meminta masyarakat memberikan kerjasama kepada semua petugas barisan hadapan
kerajaan dan tidak membuat provokasi mahupun mencabar dalam usaha menyekat
penularan wabak COVID-19.

Presidennya Adnan Mat
dalam satu kenyataan semalam berkata pihaknya menerima aduan masih
terdapat segelintir pihak yang ingkar arahan semasa Perintah Kawalan Pergerakan
(PKP).

 “Janganlah kita sengaja
mencabar kesabaran petugas barisan hadapan. Kurangkan provokasi seolah-olah
mahu melanggar undang-undang dan mencabar kesabaran petugas barisan hadapan.
Ramai juga yang didapati mengeluarkan kata-kata jelek kepada anggota penguat
kuasa yang bertugas.

“Malah ada yang membuat
hantaran mencabar pihak berkuasa di media sosial hanya kerana tidak puas hati
dengan tindakan anggota penguat kuasa yang menjalankan tugas dengan penuh
tanggungjawab,” katanya.

Beliau berkata sebagai rakyat tidak
kira pangkat, kedudukan atau status mereka perlu memberi kerjasama yang
baik dan berlapang dada terhadap anggota penguat kuasa (supaya mereka
boleh) menjalankan tugas sebaiknya.

Beliau berkata rakyat perlu tahu
bahawa petugas kerajaan di barisan hadapan seperti polis dan tentera bertugas
24 jam secara giliran untuk memastikan keadaan negara terkawal.

Sementara itu, CUEPACS,
katanya berharap setiap ketua jabatan yang terlibat membuat pertimbangan
sewajarnya sebelum meletakkan kesalahan di bahu penjawat awam semata-mata.

“Elakkan daripada mengeluarkan
kenyataan atau mengambil tindakan yang boleh melunturkan motivasi kerja pejawat
awam,” katanya.

Beliau berkata sokongan ketua
jabatan amat diperlukan dalam situasi penjawat awam yang berhadapan tekanan
kerja tinggi ketika ini.– Bernama

See author's posts


14 kakitangan tambahan KKM bertugas di Mukah

MUKAH: Kehadiran seramai 14 kakitangan tambahan  Kementerian Kesihatan Malaysia(KKM)  dari luar kawasan sememangnya amat dialu-alukan bagi membantu menangani kes Covid-19 di sini.

Menurut Residen Bahagian Mukah Hamdiah Bakir,  tiga daripada kakitangan tambahan ini  akan bertugasdi  Pusat Kuarantin dan Rawatan Covid-19(PKRC) .

“Ada 14 orang semuanya, tiga akan ditempatkan di PKRC dan yang selebihnya di lokasi lain termasuk terlibat dalam aktiviti pengesanan  kes aktif dan sebagainya berkaitan dengan tugasan masing-masing,” ujar  kepada media pada Majlis Ringkas Penyerahan  Pendingin Hawa  yang diadakan di PKRC pada Selasa lalu.

Pendingin Hawa tersebut adalah sumbangan Timbalan Menteri Di Jabatan Perdana Menteri (Hal Ehwal Sabah & Sarawak) merangkap Ahli Parlimen Mukah, Dato Hajah Hanifah Hajar Taib dan Sarawak Energy Berhad (SEB).

Ia diserahkan kepada beliau oleh Pegawai Khas dari Pusat Khidmat Parlimen Mukah, Almalhakim Norshidi, yang mewakili Hanifah dan Abdul Rani, bagi pihak SEB .

PKRC yang berlokasi di Kompleks Sukan Komuniti Kem Belia Mukah berkenaan adalah bagi  Rawatan Berisiko Rendah yang telah diwujudkan pada penghujung Januari tahun ini.

Menyentuh mengenai pusat tersebut, katanya, ia akan dibuka semula selepas dipindahkan ke Politeknik Mukah(PMU) hampir sebulan yang lalu.

Hamdiah yang juga merupakan Pengerusi Jawatankuasa Pengurusan Bencana Bahagian (JPBB) Mukah merasa lega kerana pusat itu kini mempunyai cukup katil dan tilam.

“Dalam masa yang sama saya ingin menyatakan kes Covid-19 di kawasan kita ini dalam keadaan terkawal dan setelah merekod yang tertinggi baru-baru ini 105 kes, dan kini ia sudah menurun . Keadaan di PMU juga telah di tahap  terkawal setakat ini,” ujarnya.

Beliau percaya keadaan itu berikutan pelaksanaan Perintah Kawalan Pergerakan Diperketatkan di beberapa kawasan tertentu di Mukah, termasuk di PMU.

Mengharapkan trend penurunan berkenaan akan menjadi senario seterusnya, beliau juga mengucapkan terima kasih kepada Dato Hanifah, pihak SEB dan beberapa pihak yang telah menyumbang dan membolehkan pusat tersebut untuk beroperasi semula.

“Pengoperasian semula pusat ini kelak adalah lebih baik kerana kita JPBB Mukah mempunyai aset sendiri seperti 180 katil dan tilam. Sebelum ini kita meminjam daripada Kem Belia dan Kolej Rendah Sains MARA Mukah,” kata Hamdiah.

Hamdiah juga mendedahkan tentang keadaan di kawasan Jalan Bukut dan beberapa buah sekolah yang telah ditutup sementara di Daerah Mukah.

Sementara itu Jawatankuasa Pengurusan Bencana Negeri  telah menamatkan tempoh Perintah Kawalawan Pergerakan Diperketatkan(PKPD) di PMU pada 28 April.

Perkara tersebut  melegakan warga institusi pengajian tinggi itu dan pada 27  April Daerah Mukah hanya merekodkan 23 kes Covid-19.

Oleh Henry b Siyu

See author's posts


PM menghadap Agong, sembah cadangan senarai Kabinet

KUANTAN: Perdana Menteri Datuk Seri Ismail Sabri Yaakob meninggalkan perkarangan Istana Abdulaziz di sini, selepas menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, dipercayai bagi mempersembahkan cadangan senarai nama menteri Kabinet.

Kenderaan dinaiki beliau beredar dari istana pada 1.38 tengah hari dan Ismail Sabri sempat melambaikan tangan kepada wartawan dan jurufoto yang menanti di laluan utama ke Istana Abdulaziz.

Terdahulu, Ismail Sabri dilihat memasuki perkarangan istana pada 10.53 pagi dengan diiringi oleh tiga kenderaan lain dan kawalan polis trafik.

Turut bersama perdana menteri ialah Menteri Besar Pahang Datuk Seri Wan Rosdy Wan Ismail.

See author's posts


PUISI

Momen indah bersama berhujung

biar pedih,

asalkan kamu selamat pergi

takdir ditetapkan meninggalkan ibumu.

Dirimu dihanyutkan oleh arus alam

seperti saudara-saudaramu juga

hayatilah perjalanan mahal hidupmu.

Jangka hidup kita pendek kasihku

biar roh bonda berangkat dahulu

semangatku kekal abadi untukmu.

Kau tidak berseorangan sepi sayang

tanah, air, matahari, udara penemanmu

mereka menjaga dan menghiburkanmu.

Saat menguntum serlahkan keanggunanmu

jangan angkuh! Tapi syukuri nikmat Tuhan

spesismu hebat jangan saling berdengki.

Rugi sungguh mensia-siakan nafasmu

maka, manfaatkan hayat panjangmu

pesanilah anak-anakmu nilai hidup.

Usah kamu diikat oleh kehibaan

selagi masih bernyawa,

mekarlah,

mekarlah,

mekarlah,

mekarlah selamanya.

Sushil Sopran

Taman Bunga Rampai.

Biru itu seruannya langit,

Keindahannya tetap tiada pasang surutnya,

Membiru terpuji penuh makna abstrak,

Sebirunya langit adakah benar kenyataannya.

Membiru selalunya langit,

Ungkapan hebat tidaklah berapa,

Akan tetapi sesuai menjadi capaian,

Buat pemimpi yang ingin mencapai.

Seruan biru bukannya palsu,

Jika canggah hilanglah makna,

Maka fahami erti kelainan,

Agar diri wajar terbukti.

Ashley Nielrikson

Kampung Pichin, Tebakang.

Pada suatu petang,

Pelangi indah bayu berhembus dingin,

Rusa berlari di padang,

Hadirnya membuat nubari berdegup laju,

Ke sana ke mari resah mengenangkannya.

Oh tuhan

Inilah cintaku padanya

Sejati dan murni.

Di gelap marcapada,

Bintang berkelip kejap

Kunang-kunang melayang terbang

Hati sarat dengan cinta

Hati girang kerana dia.

Oh tuhan,

Inilah pesanku

Moga ia hadir ke duniaku

Bahagia kami tanpa gusar.

Mok Kar Mui

Taman Malihah, Kuching.

See author's posts


Pilih tapak sesuai dirikan rumah panjang

TATAU: Penduduk rumah panjang yang mahu mendirikan rumah panjang baharu dinasihatkan untuk membuat pemilihan tapak yang sesuai.

Menteri Muda Undang-Undang dan Adat Bumiputera merangkap Ahli Dewan Undangan Negeri (ADUN) Kakus, Datuk John Sikie Tayai berkata, pemilihan tapak sesuai penting bagi mengelak berlakunya bencana yang tidak diingini termasuk terdedah banjir dan tanah runtuh.

“Bagi penduduk rumah panjang yang mahu mendirikan rumah panjang baharu diingatkan supaya memilih tapak di kawasan yang tidak terdedah dengan bencana seperti banjir,” katanya.

Beliau berkata demikian semasa meninjau pelaksanaan projek di kawasan Sungai Bawang, Sungai Tau dan Sungai Anak di kawasan Dewan Undangan Negeri (DUN) Kakus, di sini semalam.

Menurutnya, beliau menerima banyak permohonan untuk meratakan tapak rumah panjang baharu.

“Ini berikutan rumah panjang tersebut terdedah dengan bencana banjir khususnya banjir besar yang telah berlaku pada awal 2018,” katanya.

“Dalam kejadian bencana tersebut menyebabkan kerugian kepada penduduk dan menyebabkan banyak yang memohon untuk merata tapak bagi mendirikan rumah panjang baharu,” katanya.

Sehubungan itu katanya, masalah tersebut berlaku kerana pada masa dahulu sebelum adanya jaringan jalan raya kebanyakan rumah panjang didirikan di tepi sungai.

“Rumah panjang kebanyakannya didirikan berdekatan sungai disebabkan dahulu laluan sungai adalah perhubungan utama dan inilah yang menyebabkan rumah panjang sering dilanda banjir,” katanya.

Hadir sama dalam lawatan kerja beliau ialah pegawai kanan Pejabat Daerah Tatau dan Jabatan Kerja Raya (JKR) Bahagian Sibu.

Oleh Ellie Edward

See author's posts


Djokovic ke suku akhir benam Khachanov

NOVAK Djokovic mengalahkan Karen Khachanov secara ‘straight set’ untuk mara ke suku akhir Terbuka Perancis buat kali ke-11 berturut-turut.

Pilihan utama dan juara 2016 itu, mencatat kemenangan 6-4, 6-3, 6-3 ke atas wakil Russia bagi menyamai rekod dengan Rafael Nadal melakukan 14 penampilan di suku akhir di Paris.

Djokovic berdepan tugas paling sukar setakat ini namun Khachanov masih gagal untuk menghalangnya bagi menjadi pemain pertama dalam tempoh separuh abad memenangi kesemua gelaran Grand Slam sekurang-kuranya sebanyak dua kali.

“Ia adalah perlawanan yang seimbang, sebenarnya sangat sukar berbanding keputusan di atas kertas,” kata Djokovic yang memburu gelaran Grand Slam kali ke-18.

Dia mengakui berdepan detik ‘deja vu’ apabila secara tidak sengaja terpukul bola mengenai kepala salah seorang pengadil garisan ketika cuba membalas servis.

Insiden itu berlaku selepas seminggu Djokovic didapati bersalah di Terbuka Amerika Syarikat (AS) di New York kerana memukul bola dalam keadaan marah sebelum mengenai pengadil garisan wanita di belakangnya.

Pemain nombor satu dunia itu akan berdepan Pablo Carreno Busta, pemain yang mendapat kemenangan percuma selepas Djokovic disingkirkan dari Terbuka AS atas insiden dengan pengadil garisan.

Carreno Busta mengetepikan pemain dari peringkat kelayakan dari Jerman, Daniel Altmaier dalam aksi tiga set.

Stefanos Tsitsipas berjaya mengetepikan masalah sakit mata untuk menjadi pemain Greece pertama mara ke suku akhir Terbuka Perancis selepas menang 6-3, 7-6 (11/9), 6-2 ke atas Grigor Dimitrov.

Pemain berusia 22 tahun itu akan berdepan Andrey Rublev mengulangi aksi final di Hamburg yang menyaksikan dia berjaya muncul juara.

See author's posts


ENDEMIK, GELOMBANG BAHARU DAN IMUNITI

HAKIKATNYA ialah kita sedang berada dalam fasa endemik dalam konteks luruan varian Omicron virus Covid-19.

Istilah ‘endemik’ itu dengan sendirinya wajar kita semua fahami secara mendalam agar pola pemikiran umum tentang luruan baharu dalam gelombang mutakhir ini tidak menjadi kekeliruan dalam kalangan masyarakat.

Kita sudah tiada pilihan, melainkan menerima hakikat bahawa virus Covid-19 masih ada, tetap ada, tidak kelihatan, dan boleh menyerang kita pada bila-bila masa di mana-mana sahaja.

Apa yang kita ketahui ialah varian Omicron kini menjadi dominan, mengatasi varian Delta sebelum ini, berdasarkan kajian para pakar berkaitan penyakit berjangkit.

Pada ketika endemik ini, adalah satu perkara yang mustahil untuk mengharapkan sifar kes atau sifar jangkitan. Ini juga bermakna, bukan sesuatu yang dianggap ganjil apabila muncul gelombang demi gelombang baharu berlaku.

Justeru itu, dalam keadaan sebegini adalah tidak wajar bagi kita menuding jari kepada mana-mana pihak – baik Menteri Kesihatan, atau Ketua Pengarah Kesihatan Malaysia, atau pengerusi Jawatankuasa Pengurusan Bencana Negeri – kerana tiada sesiapa berupaya mengekangkannya secara tuntas.

Tidak timbul soal kegagalan dalam memformulasikan bagaimana cara untuk membendungnya. Apa yang kita semua harus fahami ialah apabila pihak berkuasa mengisytiharkan kedudukan kita kini sudah dalam fasa endemik, ini bermakna virus Covid-19 itu sudah kurang mengancam nyawa manusia kerana dua perkara pokok: Pertama, kerana kita sudah ada kadar vaksinasi yang tinggi, dan kedua, sudah terbentuk imuniti akibat suntikan, dan juga akibat mereka yang diserang varian Omicron pada tahap Kategori 1 (tiada symptom) dan kategori 2 (bersimptom sederhana.

Maknanya cukup jelas – apabila kita sudah divaksinasikan maka kita terlindung dari mengalami penyakit serius jika pun terjangkit. Ini amat relevan bagi mereka yang sudah lengkap mendapat vaksinasi pertama, kedua dan dos penggalak. Jadi, kepada segelintir lagi yang masih enggan menerima vaksin, anda tahulah kedudukan anda sekarang.

Dalam situasi yang bernama endemik, jangkitan baharu Covid-19 sudah mengupayakan sistem penjagaan kesihatan kita mengawal pesakit daripada maut, dan katil-katil Unit Rawatan Rapi (ICU) kita pun tidak sesak lagi.

Tidak perlulah kita risau atau keliru mengapa pihak berkuasa tiba-tiba tampil dengan langkah-langkah baharu seperti meniadakan lagi pengambilan suhu badan, membuka sempadan kepada pihak luar, membenarkan premis perniagaan beroperasi seperti sedia kala dan seumpamanya.

Apa yang diusahakan bukanlah kerana jangkitan sudah berhenti. Jangkitan tetap berlaku dan gelombang baharu demi gelombang baharu sekali sekala tetap diumumkan namun keadaan pada keseluruhannya sudah terkawal. Kes-kes baharu tetap akan naik tetapi tidak lagi kita bimbang sangat tentang si pengidapnya akan menemui ajal mereka.

Perkara yang tetap kita lakukan ialah teruskan menggunakan pelitup muka semasa berada dalam khalayak ramai, kurangkan aktiviti-aktiviti pergaulan yang mengkesampingkan penjarakan fisikal, serta jangan abaikan pensanitasian.

Kesemua itu dilakukan berlandaskan slogan awal yang perlu kita teruskan, iaitu: Kita Jaga Kita! Lindungi Diri Lindungi Semua!

See author's posts


LAKMNS lancar stesen radio IRIS

KUCHING: Lembaga Amanah Kebajikan Masjid Negeri Sarawak (LAKMNS) melancarkan aplikasi mobil untuk stesen radio IRIS yang telah bersiaran selama tiga bulan sejak Julai lalu di laman sesawang LAKMNS.

Majlis Perasmian Aplikasi Radio IRIS yang berlangsung kelmarin di tingkat 8, Baitul Makmur I, dirasmikan oleh Datuk Amar Haji Bujang Mohd Nor selaku Setiausaha Kehormat LAKMNS.

Ketua Eksekutif LKMNS, Datuk Abang Wahap Abang Julai, dalam ucapannya berkata, LAKMNS komited untuk menyediakan platform penyampaikan maklumat dengan berkesan berikutan dunia sudah melangkah ke era digital.

“Pelbagai segmen yang menarik telah disiarkan di stesen Radio IRIS seperti bual bicara dengan agensi Islam, tazkirah, berita semasa, motivasi, akhlak, bacaan al-Quran, zikir dan segmen srikandi yang mengupas isu berkaitan wanita.

“Terdapat juga segmen yang sesuai untuk masyarakat bukan Islam seperti segmen kesihatan, motivasi dan kupasan isu semasa,” jelasnya.

IRIS turut menjemput NGO Islam untuk berkongsi tentang program masing-masing mengupas isu kemasyarakatan.

Untuk masa akan datang, IRIS merancang untuk meluaskan lagi skop perbincangan terutama dalam isu jenayah, isu rumahtangga, isu pendidikan, ekonomi dan isu yang berdekatan dengan rakyat termasuk untuk bukan Islam.

Beliau juga berharap agar IRIS dapat meluaskan lagi jaringan pendengar tanpa mengira umur, latar belakang dan agama serta bercita cita untuk ke peringkat global.

Aplikasi tersebut boleh dimuat turun dari aplikasi PLAYSTORE (untuk peranti Android) dan juga App Store (bagi peranti IOS).

Turut hadir, Timbalan Ketua Pegawai Eksekutif LAKMNS, Mohammad Faizal Said.

Oleh Asyraf Halim

See author's posts


Jom derma darah

DALAT: Orang ramai dijemput untuk menderma darah di Stadium Perpaduan Dalat Sabtu ini, 26 November.

Ia adalah anjuran sebuah badan bukan kerajaan(NGO) iaitu Pertubuhan Jenaseng Dalat dengan kerjasama Unit Tabung Darah Hospital Mukah dan Makmal Hospital Dalat.

Program yang bertemakan ‘Everyone could be a Hero’ (Setiap orang boloeh jadi hero) akan bermula jam 9 pagi hingga 4.00 petang.

Jurucakap penganjur berharap penduduk di kawasan sekitar tampil menderma bagi menyokong aktiviti amal itu.

See author's posts


Kerajaan Pusat mahu kembalikan semula tanah tidak pakai

KUCHING: Kerajaan Persekutuan akan meniliti keperluan mengembalikan semula tanah yang didapati tidak diguna pakai kepada kerajaan negeri masing-masing.

Perdana Menteri, Datuk Seri Anwar Ibrahim berkata, ini merangkumi tanah yang diambil dengan kos yang rendah oleh Kerajaan Persekutuan sejak penubuhan negara Malaysia untuk tujuan kepentingan awam seperti kesihatan dan pendidikan.

“Saya fikir ini sesuatu yang munasabah. Umpamanya, sesuatu tanah itu dimohon pada 1980 dan diluluskan pada 1981. Sekarang 2022, belum ada pelaksanaan tetapi ada perancangan umum.

“Oleh itu, kita bagi tempoh tiga bulan untuk mendapatkan kepastian. Kalau benar tidak ada sekolah yang akan dibangunkan dan tidak ada peruntukan, maka tanah tersebut harus diserahkan kembali kepada negeri dengan harga asal.

“Kos yang akan ditanggung oleh kerajaan negeri akan berdasarkan kos asal yang dibayar ketika perolehan dibuat dan bukannya nilai tanah pada masa sekarang,” katanya.

Beliau berkata demikian dalam sidang media selepas mempengerusikan mesyuarat Pelaksanaan Tindakan MA63 di Kompleks Dewan Undangan Negeri (DUN) Petra Jaya di sini, hari ini.

Katanya, jawatankuasa teknikal berkaitan pelaksanaan perkara ini akan dipengerusikan oleh Timbalan Perdana Menteri, Dato Sri Fadillah Yusof yang akan melaporkan sebarang dapatan pada masa depan.

Oleh NUR AIN OTSMAN

See author's posts


Pengisian pembangunan Sarawak

Dalam tempoh 100 hari pemerintahan GPS, terdapat beberapa perkara asas yang digariskan oleh pimpinan politik Sarawak. Yang pertama sekali dilakukan oleh Ketua Menteri Sarawak Tan Sri Abang Johari Tun Openg  adalah perubahan gelaranKetua Menteri Sarawak kepada ‘Premier’. Langkah ini ditegaskan oleh beliau adalah untuk   membezakan status Sarawak daripada negeri lain dalam Persekutuan.

Langkah ini tambah beliau bukan satu langkah untuk bermegah diri atau mengagungkan diri sendiri dan sesuatu yang untuk dibanggakan secara peribadi. Sebaliknya Kerajaan Negeri berpendirian bahawa gelaran Ketua Kerajaan (Sarawak) perlu berbeza daripada negeri-negeri lain dalam Persekutuan.

Dengan kata lain, hal sedemikian ini bukan untuk kejayaan peribadi bagi dirinya sendiri, akan tetapi  sebagai hadiah untuk Sarawak yang memilih GPS dan menjadikan GPS sebagai parti utama apabila memenangi 76 kerusi Dewan Undangan Negeri (DUN) Sarawak baru-baru ini.

Ternyata tarikh 15 Februari 2022 adalah tarikh bersejarah bagi rakyat Sarawak dan GPS kerana pada tarikh tersebutlah, Dewan Undangan Negeri Sarawak meluluskan Rang Undang-undang Perlembagaan Negeri Sarawak (Pindaan) 2022.  Terdapat klausa yang mengandungi pindaan untuk menukar gelaran jawatan ‘Ketua Menteri’ kepada ‘Premier’ apabila terdapat majoriti lebih dua pertiga Ahli Dewan menyokongnya.

Reaksi

Terdapat juga pandangan bahawa pihak Kerajaan Persekutuan perlu mengusulkan Rang Undang-Undang (RUU) baharu pindaan Perlembagaan Persekutuan dalam Perkara 160. Tujuannya adalah untuk menambah dan menguatkuasa takrifan Premier Sarawak sebagai gelaran mewakili Ketua wilayahnya. Hal ini kerana, gelaran Premier tidak termaktub dalam Perlembagaan Persekutuan.  Hakikatnya, Perkara 160 dalam Perlembagaan tidak mempunyai takrifan Premier sebagai Ketua Eksekutif Negeri. Dalam Perkara 160, Ketua Eksekutif Negeri merujuk kepada Ketua Menteri dan Menteri Besar. Namun, apa-apapun pandangan, Kerajaan Sarawak pasti akan melihat kelompangan ini dan membaiki kelompangan ini dan meminta Menteri Undang-Undang di Jabatan Perdana Menteri melihat dan menilai keperluan bagi tujuan tersebut.  Perkara ini dijangka akan menjadi agenda jangka panjang GPS bagi memastikan isu ini dapat ditangani dan segala persepsi berkisar mengenai isu ini  dapat diselesaikan secara undang-undang dengan adanya komitmen daripada Kerajaan Persekutuan.

Autonomi

Dengan kata lain, dari segi jangka panjang, peruntukan kuasa yang lebih  dengan cara menuntut kuasa autonomi yang lebih baik, sesuai dengan Perjanjian Malaysia 1963 dijangka akan diperjuangankan. Misalnya, tuntutan mengenai perlunya peralihan kuasa bagi perkara-perkara di bawah senarai Persekutuan, dikembalikan, dipindahkan atau dipindahkan kepada senarai kuasa Kerajaan Negeri berdasarkan keperluan semasa dan aspek strategi negeri dan negara.  Dengan kata lain, perolehan kuasa lebih banyak kuasa kepada Kerajaan Negeri diperlukan bagi menunjukkan agenda dan perjuangan GPS mahukan suara dan hak rakyat Sarawak dipenuhi. Hal ini akan mampu  mempengaruhi psikologi rakyat Sarawak untuk memberi sokongan kepada gabungan pemerintah, iaitu, GPS.

Perjuangan jangka Panjang

Hakikatnya penukaran gelaran itu tidak membawa perubahan signifikan dari segi bidang kuasa, sebaliknya hanya pembezaan antara Ketua Eksekutif di Sarawak dengan negeri-negeri lain di Semenanjung. Bermakna ia sekadar perubahan status dan simbol daripada perubahan pertukaran negeri kepada wilayah.  Namun, apabila penukaran (status) negeri kepada wilayah, Ketua Menteri kepada Premier, ia seolah-olah memenuhi sentimen yang cuba digerakkan oleh GPS, iaitu politik etnonasionalisme (politik bersifat kewilayahan) untuk menarik sokongan rakyat Sarawak.

Politik etnonasionalisme ini dimulakan secara khusus oleh Adenan Satem bagi memastikan sokongan berganda kepada kepimpinannya memandangkan pemerintahan Tun Taib Mahmud sekitar 30 tahun sukar ditangani dan terlalu panjang tempoh tersebut hingga menyebabkan sukar rakyat memisahkan sinomin jawatan Ketua Menteri dengan Tun Taib.  Apabila politik etnonasionalisme dimainkan,  khususnya tentang hak Sarawak dan perjanjian Malaysia, royalti minyak, kesemua ini menyebabkan peralihan perhatian rakyat Sarawak terhadap kepimpinan Adenan hingga menang besar pada PRN Sarawak 2016. Kemenangan inilah menjadi asas kepada Kerajaan Negeri yang lebih stabil dan membolehkan Abang Johari mengekal dan meningkatkan kemenangan dengan lebih baik lagi.

Lama-kelamaan, sudah tentu rakyat mahukan perubahan yang bukan sahaja bersifat simbol akan tetapi perubahan yang lebih realistik.  Perubahan yang lebih besar perlu disusuli bagi mengelak  kesan sementara atau jangka pendek sahaja.  Terdapat 4 perkara utama yang harus diberi perhatian oleh Ketua Menteri Abang Johari Openg.

Dana Kedaulatan Sarawak

Pertama adalah Dana Kedaulatan Sarawak yang disebut dalam PRN Sarawak tahun lalu, Cadangan dana itu yang diumumkan Abang Johari semasa kempen PRN Sarawak bertujuan memacu ekonomi dan mengukuhkan kewangan Sarawak, selain persediaan jika negeri itu kehabisan sumber petroleum. Dana itu dicadang untuk dilabur secara profesional bagi memberikan pulangan kepada negeri.

Ketua Menteri berjanji ketika kempen PRN Sarawak lalu, sekiranya beliau

Menang, maka akan ditubuhkan Dana Kekayaan Berdaulat bagi mengumpul sejumlah simpanan dan hasil tersebut akan dilaburkan secara profesional kepada pengurusan dana antarabangsa yang akan memberi pulangan kepada masyarat belia sebagai langkah alternatif sekiranya hasil minyak dan gas kita kehabisan.

Peruntukan kewangan lebih besar

Perkara kedua adalah peruntukan kewangan yang lebih besar daripada Kerajaan Pusat, sesuai dengan perubahan status daripada negeri kepada wilayah dan Ketua Menteri kepada Premier, agar (perubahan ini) tidak dilihat hanya bersifat kosmetik semata-mata.  Sewajarnya Sarawak mendapat peruntukan kewangan yang lebih besar sesuai dengan status wilayah yang menunjukkan betapa besarnya geografi Sarawak, ruang pembangunan yang perlu digerakkan dengan lebih banyak lagi. Sepatutnya sesuai dengan kedudukan baharu ini, isu peruntukan lebih besar sudah menjadi tanggungjawab Kerajaan Persekutuan untuk menambahkannya tanpa perlu desakan dan tuntutan demi tuntutan yang perlu dilakukan.

Tuntutan satu pertiga kerusi Parlimen

Ketiga, Sabah dan Sarawak perlu merangkumi satu pertiga daripada jumlah kerusi Parlimen untuk memastikan ia mempunyai suara kuat agar kepentingannya terpelihara dan tidak terpengaruh agenda politik di Semenanjung Malaysia. Sekiranya tuntutan ini dipersetujui oleh Kerajaan Pusat, maka Sarawak mampu menjadi negeri yang mempunyai kuasa tawar-menawar politik yang lebih kuat bagi menuntut perubahan dan pembangunan yang lebih baik.  Semenanjung Malaysia tidak lagi dianggap sebagai abang besar dalam politik. Sebaliknya Sarawak, Sabah dan Semenanjung mempunyai kedudukan yang seimbang dan stabil untuk menentukan masa depan negara dan hala tuju yang lebih baik.

Kedaulatan dan keselamatan

Kerajaan negeri Sarawak perlu berani  bersuara, bertindak tegas dan meminta Kerajaan Pusat bertindak balas terhadap  China dengan mengancam untuk  memboikot pelabur China ke Sarawak  apabila dipercayai kapal milik Pengawal Pantai China (CCG)  untuk sekian kalinya berani menceroboh perairan negara apabila kelihatan berlayar berhampiran sebuah pelantar minyak di Sarawak kerana  ini adalah soal kedaulatan negeri. Sudah pasti, desakan supaya Kerajaan Pusat cepat-cepat bertindak menulis nota bantahan dan bersuara di medan antarabangsa agar isu ini mendapat perhatian dunia antarabangsa.  Hal ini penting bagi mengelakkan ketakutan rakyat tempatan seperti menangkap ikan, menerokai sumber minyak  dan memastikan kedaulatan Sarawak tidak boleh dikompromi oleh negara asing.

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


SOPPOA masih rakan kongsi MPIC, agensi berkaitan

KUCHING: Mengenepikan Persatuan Pemilik-Pemilik Ladang Kelapa Sawit Sarawak (SOPPOA) daripada Lembaga Minyak Sawit Malaysia (MPOB) dan Majlis Minyak Sawit Malaysia (MPOC) untuk tempoh 2020-2022 tidak akan membawa faedah kepada ladang di Sarawak atau Malaysia.

SOPPOA dalam satu kenyataan berkata, pihaknya masih rakan kongsi kuat kepada Kementerian Perusahaan Perladangan dan Komoditi (MPIC) dan agensi berkaitan serta menjadi persatuan perkebunan kelapa sawit utama di Sarawak.

“Selain itu, minyak sawit adalah salah satu penyumbang utama pendapatan kerajaan, sehingga mencecah ratusan juta ringgit setahun walaupun semasa wabak Covid-19.

“Sehubungan itu SOPPOA sangat terkilan dengan pengenepian yang tidak masuk akal ini, dan mungkin ada keperluan agar perbezaan ini dibawa kepada Perdana Menteri selain kita mencadangkan kepada Kerajaan Sarawak untuk membentuk Lembaga Sarawak sendiri.

“Lembaga ini akan mempunyai peranan dan fungsi sokongan yang serupa dan menggunakan sumber kewangan Kementerian Kewangan yang dikumpulkan dari duti, cukai, pemberian cukai dan pungutan yang disumbangkan oleh industri minyak sawit Sarawak jika tidak ada perkembangan selanjutnya dibuat berkaitan dengan pelantikan wakil ke Lembaga MPOB dan MPOC,” kata kenyataan tersebut, semalam.

Tegas kenyataan itu, ladang kelapa sawit dan petani di Sarawak merangkumi hampir 30 peratus daripada jumlah keseluruhan tanah yang ditanam kelapa sawit di Malaysia atau lebih daripada 58 peratus jika digabungkan dengan Sabah.

“Dan tiada wakil SOPPOA dalam lembaga tersebut akan menjadikan MPOB dan MPOC kelihatan penuh dengan anggota tetapi pada hakikatnya ia tidak diwakili sepenuhnya serta kekurangan korum berkepentingan kehakiman untuk membuat keputusan penting dalam ekonomi dan pendapatan bagi ekonomi kedua terbesar di negara.

“Pekebun Semenanjung Malaysia hanya menyumbang kurang dari 50 peratus ladang dan perkilangan tetapi dilantik di semua kerusi lembaga itu bersama dengan beberapa individu yang jelas menghilangkan faktor perladangan Malaysia Timur yang cukup besar.

“Juga diketahui secara luas bahawa kelapa sawit di Sarawak mempunyai prestasi yang berbeza daripada negeri lain kerana hasilnya rendah, rendah OER, perosak dan penyakit, pemakanan, tanah gambut, bahan penanaman, kasar daratan, hujan lebat dan masalah logistic,” jelasnya.

Tegas SOPPOA, suara dari Sarawak akan relevan dan tepat pada masanya untuk menangani isu-isu penting yang mempengaruhi pertumbuhan dan kelestarian industri di Sarawak.

“SOPPOA masih menunggu untuk diperuntukkan kerusi di Majlis MPOB dan MPOC yang sebelumnya telah disediakan oleh Kerajaan Persekutuan pada tahun 2012-2018, sebagai dewan inklusif,” tambahnya.

See author's posts


Netanyahu diperintah hadir perbicaraan kes

BAITULMAQDIS: Mahkamah Israel pada Rabu memerintahkan Perdana Menteri Benjamin Netanyahu hadir pada hari pertama perbicaraan kes rasuahnya yang dijadual 24 Mei ini, lapor agensi berita Xinhua.

Pada Selasa Mahkamah Daerah Baitulmaqdis menolak permohonan peguam yang mewakili Netanyahu untuk mengecualikan beliau hadir pada hari itu.

Peguam berpendapat kehadiran Netanyahu tidak perlu kerana beliau telah dimaklumkan mengenai “dakwaan ini beberapa kali,” dan lima pengawal peribadi diperlukan untuk memastikan keselamatan Netanyahu, membabitkan kos yang tinggi perlu ditanggung kerajaan.

Pada Ahad, pemimpin paling lama berkhidmat di Israel itu mengangkat sumpah jawatan selepas berjaya membentuk kerajaan perpaduan dengan bekas pesaingnya, Benny Gantz, pemimpin parti Biru Putih.

Perbicaraan tuduhan rasuah, penipuan dan pecah amanah Netanyahu sepatutnya bermula Mac tetapi ditangguhkan pada 24 Mei, ekoran penularan wabak Covid-19.

Netanyahu, perdana menteri pertama dalam sejarah Israel yang dihadapkan ke mahkamah ketika masih memegang jawatan. Bagaimanapun, beliau menyangkal semua tuduhan itu- Bernama

See author's posts


Cuaca panas sehingga awal Mei depan

KUCHING: Peralihan Monsun Timur Laut pada akhir Februari dan permulaan musim panas bulan Mac hingga awal Mei akan menyaksikan cuaca panas dan angin dari laut pada siang hari dan keadaan kering ini akan menyebabkan kawasan semak samun kering dan mudah terbakar jika ‘diganggu’.

Bagaimanapun perkara ini perlu dipantau oleh Pihak Berkuasa Tempatan, syarikat ladang besar dan individu yang mula bercucuk tanam.

Pengarah Jabatan Bomba dan Penyelamat Malaysia (JBPM) Negeri Sarawak, Khirudin Drahman berkata pada tahun lepas semasa Perintah Kawalan Pergerakan (PKP) dan PKP Bersyarat (PKPB) dilaksanakan, kes dan kejadian kebakaran semak dan hutan kecil tidak berlaku.

“Daripada kajian dan analisa yang dibuat pada akhir tahun 2020 mendapati, kes kebakaran hutan ini disebabkan oleh faktor perbuatan manusia sendiri.

“Kawasan di utara Sarawak seperti Bintulu, Miri, Limbang dan Lawas perlu diberi pertimbangan dari segi rondaan dan tinjauan udara oleh agensi yang bertanggungjawab dan akan sentiasa di selaraskan.

“Menara tinjau mula dibuka dan kawalan masuk kawasan hutan yang mudah terbakar akan dipertingkatkan,” katanya dalam satu kenyataan kepada media semalam.

Khirudin berkata JPBM Negeri Sarawak juga telah mengadakan persiapan menghadapi kebakaran hutan seperti rondaan berkala ke kawasan hotspot, memberi nasihat dan advokasi kepada pekebun dan peladang, koordinasi bersama agensi-agensi penting seperi Jabatan Alam Sekitar dan Lembaga Sumber Asli dan Alam Sekitar Sarawak.

“Selain itu JPBM turut melakukan pemantauan melalui media sosial untuk memberi respons segera sekiranya berlaku kebakaran hutan atau belukar.

“Pada kesempatan ini, saya menyeru dan mengesyorkan agar komuniti melaksanakan tanggungjawab positif bersama dalam mengelak pembakaran terbuka atau pembakaran yang disengajakan.

“Sekiranya berhasrat untuk menjalankan pembakaran, ianya haruslah mematuhi perkara berikut iaitu bagi individu atau pekebun kecil lakukannya dalam kuantiti kecil dan dikawal dengan kepungan parit atau sediakan sumber pemadaman.

“Mendapatkan bimbingan, nasihat dan kelulusan dari agensi bertanggungjawab seperti Jabatan Alam Sekitar dan Lembaga Sumber Asli dan Alam Sekitar Sarawak,” ujarnya.

Khirudin berharap semoga ia dapat membantu jabatan dalam aspek gunatenaga kerja dan gerakatur aset bagi lebih khusus dalam tugasan sanitasi dan Humanitarian Assistance and Disaster Relief (HADR) dalam menangani Pandemik Covid-19 di negeri ini.

See author's posts


Abdul Halil cuba nasib pula di Samarahan

SAMARAHAN: Pengerusi Parti Amanah Negara (AMANAH) Sarawak, Abang Abdul Halil Abang Naili yang pertama kali bertanding untuk pilihan raya umum mencabar penyandang di Samarahan, Datuk Rubiah Wang.

Beliau yang berasal dari Kuching dan pernah tiga kali bertanding dalam pilihan negeri mencuba nasib di kerusi Parlimen kali ini.

Terdahulu, Rubiah bersama kira-kira 1,000 penyokong tiba di pusat penamaan calon, Dewan Suarah Samarahan pada kira-kira pukul 8.40 pagi ini.

Turut mengiringi beliau ialah pencadang, Sapawi Samat dan penyokong, Erine Gadul.

Hadir sama bagi memberi sokongan kepada Rubiah ialah Ahli Dewan Undangan Negeri (ADUN) Asajaya, Dato’ Sri Abdul Karim Rahman Hamzah.

Abang Abdul Halil pula tiba di pusat penamaan calon pada waktu yang sama bersama 15 penyokongnya.

Ketika ditemui media, Abdul Halil berkata jumlah penyokong yang hadir untuk mengiringinya bukan syarat wajib untuk penyerahan pencalonan.

Beliau turut hadir bersama pencadangnya, Sajali Pawi dan penyokong, Awang Julai Awang Udin.

See author's posts


Filipina tuduh kapal China

MANILA: Filipina menuduh Kapal Pengawal Pantai China menembak meriam air ke arah bot yang menghantar bekalan kepada marin Filipina di Laut China Selatan yang dipertikaikan dan mengarahkan Beijing untuk ‘undur’ semalam.

Setiausaha Luar, Teodoro Locsin berkata, beliau telah menyatakan kemarahan, kutukan dan bantahan kepada Beijing berhubung insiden itu, yang menurutnya berlaku pada Selasa lalu ketika bot Filipina dalam perjalanan ke Second Thomas Shoal di Kepulauan Spratly.

“Nasib baik, tiada siapa yang cedera, tetapi bot kami terpaksa membatalkan misi bekalan semula mereka,” kata Locsin dalam satu kenyataan di Twitter, menyifatkan tindakan tiga kapal China itu sebagai tidak sah.

Locsin menyifatkan bot Filipina sebagai ‘awam’, mencadangkan ia adalah kapal awam, dan dilindungi oleh pakatan pertahanan bersama dengan Amerika Syarikat (AS).

“China tidak mempunyai hak penguatkuasaan undang-undang di dalam dan sekitar kawasan ini. Mereka mesti mengambil iktibar dan berundur,” tambahnya.

Ketegangan di laut yang kaya dengan sumber meningkat tahun ini selepas beratus-ratus kapal China dikesan di Whitsun Reef, yang juga berada di Kepulauan Spratly.

China yang bersaing dengan Brunei, Malaysia, Filipina, Taiwan dan Vietnam.menuntut hampir semua laut yang melaluinya dengan perdagangan trilion dolar setiap tahun.

Perairan yang dipertikaikan juga mempunyai kawasan penangkapan ikan dan dipercayai terletak di atas deposit minyak dan gas yang luas.

Beijing telah mengabaikan keputusan 2016 oleh Mahkamah Tetap Timbang Tara yang berpangkalan di The Hague, Belanda bahawa tuntutan sejarahnya ke atas sebahagian besar laut adalah tanpa asas.

China mengawal beberapa terumbu di Laut China Selatan termasuk Scarborough Shoal yang dirampas oleh Beijing dari Manila pada 2012 dan hanya 240 kilometer di barat pulau utama Filipina Luzon.

Ia telah menegaskan pendiriannya dengan membina beting kecil dan terumbu karang menjadi pangkalan tentera dengan landasan udara dan kemudahan pelabuhan.

Selepas China menduduki Mischief Reef pada pertengahan 1990-an, Filipina telah mendarat sebuah kapal tentera laut terbiar di atas Second Thomas Shoal berdekatan untuk menegaskan tuntutan wilayah Manila dan anggota Marin Filipina juga berpangkalan di sana.

Locsin berkata, beting itu berada dalam Zon Ekonomi Eksklusif Filipina dan memberi amaran kegagalan China untuk mengawal diri mengancam hubungan istimewa antara kedua-dua negara.

“Kami tidak meminta kebenaran untuk melakukan apa yang perlu kami lakukan di wilayah kami,” katanya.

Pada masa sama, kedutaan China di Manila tidak segera menjawab permintaan untuk komen.

Presiden Rodrigo Duterte telah berusaha untuk berpaling dari AS, bekas penguasa penjajah Filipina ke arah China sejak mengambil alih kuasa pada 2016 dan kelihatan keberatan untuk berhadapan dengan Beijing.

Tetapi, berdepan tekanan domestik yang semakin meningkat untuk mengambil tindakan yang lebih keras, Duterte menegaskan kedaulatan Filipina ke atas perairan itu tidak boleh dirundingkan.

Setiausaha Kabinet, Karlo Nograles berkata, “Kami akan terus menegaskan kedaulatan kami… ke atas wilayah kami.”

Pada Julai lalu Duterte mengundurkan diri pada keputusan untuk membatalkan perjanjian ketenteraan utama, Perjanjian Pasukan Pelawat dengan AS semasa lawatan Ketua Pentagon, Lloyd Austin.

Dalam satu kenyataan bersama yang dikeluarkan minggu ini, kedua-dua negara mengesahkan ‘komitmen perjanjian kami’ yang merangkumi kewajipan untuk bertindak balas terhadap serangan bersenjata di Kawasan Pasifik sama ada di AS atau Filipina.” -AFP

See author's posts


KKM, KDN diminta lulus penanaman kanabis, hemp, ketum

KUALA LUMPUR: Satu laporan kajian mengenai kebaikan dan manfaat kanabis, hemp serta ketum akan diserahkan kepada Kementerian Kesihatan (KKM) dan Kementerian Dalam Negeri (KDN) secepat mungkin bagi mendapatkan kelulusan terhadap penanaman tumbuhan tersebut.

Timbalan Menteri Komunikasi dan Multimedia Datuk Zahidi Zainul Abidin berkata, kajian itu dijalankan pelbagai pihak termasuk Pusat Racun Negara selain beberapa Pertubuhan Bukan Kerajaan (NGO) berkaitan.

Menurut Zahidi, kelulusan daripada KKM dan KDN penting untuk membolehkan tanaman berkenaan diusahakan secara besar-besaran serta terkawal kerana ia bukan sahaja bermanfaat kepada industri perubatan, tetapi mampu menjadi sumber pendapatan.

“Akibat penularan Covid-19, kira-kira 800,000 orang hilang pekerjaan. Jadi kita lihat peluang untuk ketum dan hemp cukup baik dengan nilai pasaran seluruh dunia USD50 bilion dan USD250 bilion.

“Malaysia ada peluang baik, kalau boleh kita minta kerajaan tumpu masalah untuk rakyat benarkan penanaman yang akan membolehkan pekebun kecil terlibat,” katanya kepada pemberita selepas merasmikan forum awam Kemampanan Masa Depan Kanabis Perubatan, Industri Hemp dan Ketum di Malaysia di sini semalam.

Zahidi turut menerima memorandum sokongan kepada kerajaan Malaysia untuk Kemampanan Masa Depan Kanabis Perubatan, Industri Hemp dan Ketum di Malaysia daripada Gabungan NGO Gerakan Merah.

Beliau berkata, sekiranya KKM serta KDN tidak memberikan kelulusan, pihaknya akan menyerahkan laporan kajian kepada Perdana Menteri Datuk Seri Ismail Sabri Yaakob untuk perhatian lanjut.

“Tidak ada sebab kerajaan tidak luluskan, tapi jika tidak diluluskan, kita mungkin akan bawa Rang Undang-undang persendirian ke Parlimen, dalam Mac depan,” katanya.

Dalam perkembangan lain, Zahidi berkata Kementerian Kewangan (MOF) akan memberi penerangan kepada semua Ahli Parlimen berhubung pelaksanaan teknologi Generasi Kelima (5G) di negara ini, semalam.

Rabu lalu, Zahidi meminta MOF dan Digital Nasional Berhad (DNB) memberi penjelasan mengenai isu tersebut kerana mendakwa menerima banyak rungutan. – Bernama

See author's posts


Warga PMU mahu rebut pensijilan amalan EKSA

MUKAH: Warga kerja Politeknik Mukah (PMU) mengadakan gotong-royong Perdana setiap dua kali dalam setahun demi menjaga kebersihan kawasan luar pejabat dan dalam pejabat bagi setiap zon jagaan masing-masing agar dalam keadaan yang bersih, kemas dan teratur.

Pengarah Politeknik Mukah (PMU), Dullah  Muluk semasa mesyuarat berkata, gotong-royong Perdana dijalankan secara berterusan dan diamalkan mengikut zon masing-masing agar memastikan budaya kerja Ekosistem Kondusif Sektor Awam (EKSA) diteruskan pada bila-bila masa.

Melalui program EKSA, tujuan utama adalah untuk memperolehi persijilan amalan EKSA di samping menjana semangat kerjasama warga PMU ke arah penghasilan kerja yang kreatif dan inovatif dari kalangan warga kerja dan memanfaatkan penggunaan sumber secara optimum dan efisien, katanya.

Beliau menjelaskan, terdapat empat belas zon menjalankan kerja pembersihan di luar kawasan pejabat dan dalam pejabat untuk mempastikan Amalan EKSA iamal dan dipatuhi oleh semua warga agensi, ujarnya.

Melalui  kerja gotong-royong sebegini warga PMU dapat mengeratkan silaturrahim dan kerjasama antara mereka, jelasnya.

Antara lain, amalan EKSA melalui budaya berterusan di dalam persekitaran berkualiti, kondusif dan selamat ke arah kecemerlangan organisasi menerusi penggunaan sumber yang berhemah.

Menurut  Dullah, objektif  mewujudkan EKSA adalah supaya persekitaran tempat kerja yang kondusif dan selamat untuk meningkatkan produktif kerja sambil memupuk amalan penyelenggaran sebagai budaya kerja yang berterusan.

Semangat seperti ini perlu diteruskan demi nama baik PMU dan semangat bantu membantu antara satu sama lain sentiasa diamalkan agar yang berat sama dipikul dan yang ringan sama dijinjing.

Turut hadir dalam kerja gotong-royong itu ialah Timbalan Pengarah (Sokongan Akademik), Iskandar  Reduan, Timbalan Pengarah (Akademik), Mohd Sani Said dan semua warga pengurusan dan sokongan.

See author's posts